**ՆԱԽԱԳԻԾ**

**ՀԱՅՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՎԻՃԱԿԱԽԱՂԵՐԻ ՄԱՍԻՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ**

**ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.**«Վիճակախաղերի մասին» 2003 թվականի դեկտեմբերի 17-ի ՀՕ-3-Ն օրենքի (այսուհետ՝ Օրենք) 2-րդ հոդվածը՝

1. 5-րդ, 7․1-ին և 16-րդ մասերն ուժը կորցրած ճանաչել,
2. 6-րդ մասը շարադրել հետևյալ խմբագրությամբ․

 «6) ***գովազդային վիճակախաղ`*** կազմակերպվում է ծառայություններ կամ ապրանքներ գովազդելու նպատակով, ընդ որում, շահումային ֆոնդը չի կարող գերազանցել տվյալ ապրանքի կամ ծառայության նախորդ կամ ընթացիկ տարվա իրացման շրջանառությունների 8 տոկոսից առավելագույնի չափը: Եթե շահումային ֆոնդը գերազանցում է սույն մասում նշված առավելագույն չափը, ապա տվյալ գործունեությունը դիտվում է որպես վիճակախաղի կազմակերպման գործունեություն.»։

 3) 8-րդ մասից հանել «տոտալիզատորում» բառը․

 4) 9-րդ մասը շարադրել հետևյալ խմբագրությամբ․

 «9)***մարված տոմս`***վիճակախաղի չիրացված տոմս, որն անցել է սույն օրենքի 6-րդ հոդվածի գործընթացը: Էլեկտրոնային կամ ինտերնետային վիճակախաղերի պարագայում մարված տոմս են համարվում նախապես գեներացված և իրացված վիճակախաղային համակցությունների տարբերությունը.»․

 5) 13-րդ մասը շարադրել հետևյալ խմբագրությամբ․

 «13)***վիճակախաղի կազմակերպիչ`***սույն օրենքին համապատասխան վիճակախաղերի գործունեություն իրականացնելու համար լիցենզիա ստացած առևտրային կազմակերպություն, այդ թվում՝ Հայաստանի Հանրապետության տարածքում ինքնուրույն կամ հանձնարարության պայմանագրով՝ որպես հանձնակատար, կոմիսիայի պայմանագրով՝ որպես կոմիսիոներ, գործակալության պայմանագրով՝ որպես գործակալ, երաշխավորության պայմանագրով` որպես երաշխավոր, լիազորագրի հիման վրա՝ որպես ներկայացուցիչ (այդ թվում` առևտրային), ինչպես նաև առևտրային միջնորդ հանդիսացող կամ որևէ ձևով լիազորված ցանկացած անձ, որը հրապարակային կամ այլ պայմանագրերով կամ առանց դրանց ստեղծում է որևէ վիճակախաղի մասնակցելու հնարավորություն խաղացողին (որևէ կերպ մասնակցելու իրավունքի տրամադրում):

 Հայաստանի Հանրապետության տարածքում կազմակերպված վիճակախաղերի կազմակերպման և անցկացման, հաշվառման, շահումների վճարման համար օգտագործվող սարքավորումները, ծրագրային միջոցները պետք է տեղակայվեն Հայաստանի Հանրապետության տարածքում և ունենան Հայաստանի Հանրապետության համապատասխան հաղորդակարգի (IP) հասցե.»․

 6) լրացնել հետևյալ խմբագրությամբ 17-ից 30-րդ մասեր.

 «17) ***վիճակախաղային համակցություն`*** վիճակախաղի անցկացման պայմաններով նախատեսված գրանիշերի (գրառումներ, թվեր, պատկերներ, նիշեր) ամբողջություն` վիճակախաղի տոմսի վրա.

 18) ***շահում`***վիճակախաղի մասնակցին վիճակախաղի համակցության կանխագուշակման արդյունքում խաղի կազմակերպչի կողմից տրամադրվող դրամային կամ բնամթերային ձևով նյութական արժեքի վճարում.

 19) ***էլեկտրոնային վիճակախաղ`*** Էլեկտրամեխանիկական, էլեկտրական, էլեկտրոնային կամ այլ տեխնիկական սարքավորումների օգտագործմամբ իրականացվող վիճակախաղ, որտեղ շահող համակցությունները ներառված են նախապես գեներացված տվյալների շտեմարանում.

20) ***էլեկտրոնային վիճակախաղի տերմինալ`*** վիճակախաղային համակցության ընտրություն կամ մուտքագրում կատարելու համար նախատեսված խաղային արտադրանք.

21) ***ինտերնետ վիճակախաղ`*** ինտերնետ կամ նմանօրինակ ցանկացած գլոբալ համակարգի և (կամ) ցանկացած համակարգված ցանցային կապուղիների օգտագործմամբ իրականացվող վիճակախաղ, որտեղ շահող համակցությունները ներառված են նախապես գեներացված տվյալների շտեմարանում.

 22) ***Կազմակերպչի պաշտոնական կայք`*** խաղային ոլորտի լիազոր օպերատորի հետ սույն օրենքով սահմանված կարգով համաձայնեցված` կազմակերպչի կանոնակարգով սահմանված տեղեկատվական ռեսուրս կամ ինտերնետ վիճակախաղերին հեռահար մասնակցություն ապահովող միջոց, այդ թվում՝ խաղացողների գրանցման կամ մուտքի կամ նույնականացման հնարավորություն ընձեռող ենթադոմենային անվանումներով կայքերը (սուբդոմենները)․

Սույն օրենքի իմաստով կազմակերպչի պաշտոնական կայքեր չեն կարող համարվել սոցիալական ցանցերի հարթակներում տեղակայվող կազմակերպչի ինտերնետային էջերը, ինչպես նաև տեսաձայնանախագծային կայքերում կազմակերպչի կողմից տեղակայվող ալիքները.

 23) ***նախասրահ`*** խաղասրահի մուտքին հարակից առանձնացված սրահ, որտեղ իրականացվում է հաճախորդների նույնականացում և մուտքագրում տվյալների շտեմարան.

 24) ***պատասխանատու անձ՝*** իրավաբանական անձի գործադիր մարմնի ղեկավար (տնօրեն), խաղասրահի կառավարիչ, փողերի լվացման և ահաբեկչության ֆինանսավորման կանխարգելմամբ զբաղվող ներքին դիտարկումների ստորաբաժանման ղեկավար կամ պատասխանատու աշխատակից.

 25) ***խաղային արտադրանք`*** սարքավորում կամ ծրագրային ապահովման միջոց, որոնց միջոցով իրականացվում են վիճակախաղերի կազմակերպումը կամ վիճակախաղի մասնակցին հնարավորություն է ընձեռնվումմասնակցելու վիճակախաղերին.

 26) ***հարթակ`*** սարք, որի միջոցով կարող է առաջարկվել մեկ կամ ավելի խաղային արտադրանք.

 27) ***Խաղային օպերացիաներ՝*** խաղային ոլորտը կարգավորող օրենքներին և կարգավորումներին համապատասխան վիճակախաղերի իրականացման նպատակով խաղային արտադրանքների կիրառմանն ուղղված գործողությունների կատարում․

 28) ***Վիճակախաղերի անցկացման օպերացիոն վկայագիր`*** սույն օրենքով սահմանված կարգով խաղային օպերացիաներ իրականացնելու համար ֆիզիկական անձին, այդ թվում՝ պատասխանատու անձին տրամադրված փաստաթուղթ.

 29) ***պատշաճ ձևով տեղեկացում կամ փաստաթղթերի ուղարկում՝*** տեղեկացումը կամ փաստաթղթերի ուղարկումը համարվում է պատշաճ ձևով կատարված, եթե դրանք ուղարկվել են պատվիրված նամակով` հանձնման մասին ծանուցմամբ կամ հաղորդագրության ձևակերպումն ապահովող կապի այլ միջոցների օգտագործմամբ (այդ թվում՝ հայտատուի կողմից նշված հեռախոսահամարին հաղորդագրություն ուղարկելով) կամ էլեկտրոնային համակարգի միջոցով (այդ թվում՝ հայտատուի կողմից նշված էլեկտրոնային փոստի միջոցով), ինչպես նաև օրենսդրությամբ սահմանված էլեկտրոնային կապի այլ միջոցներով կամ հանձնվել են ստացականով (այսուհետ` պատշաճ ձևով).

30) ***Խաղային ոլորտի լիազորված օպերատոր, փորձարկման լաբորատորիա, անկախ փորձարկման լաբորատորիա մոնիտորինգային կենտրոն,համապատասխանության սերտիֆիկատ, Խաղային ոլորտի վերահսկում*** հասկացությունները սույն օրենքում կիրառվում են «Խաղային ոլորտի մասին» օրենքով սահմանված իմաստով և նշանակությամբ։»։

**Հոդված 2. Օրենքի 3-րդ հոդվածը շարադրել հետևյալ խմբագրությամբ․**

**«Հոդված 3․ «Վիճակախաղ» բառի օգտագործումը**

Վիճակախաղի կազմակերպիչներըիրենց ապրանքային նշանի, վիճակախաղերի տոմսերի, կայքերի անվանման, ցուցանակների և գովազդների մեջ պարտավոր են օգտագործել «վիճակախաղ» բառը՝ անհրաժեշտության դեպքում զուգակցելով թարգմանությունը։»։

**Հոդված 3.** Օրենքի 2-րդ գլխիվերնագիրը շարադրել հետևյալ խմբագրությամբ․ «**ՎԻՃԱԿԱԽԱՂԵՐԻ ԳՈՐԾՈՒՆԵՈՒԹՅԱՆ ԿԱԶՄԱԿԵՐՊՈՒՄԸ**»

**Հոդված 4. Օրենքի** 4-րդ հոդվածը`

1. 1-ին մասում «հիմնադիրներ ունեցող» բառերից հետո լրացնել «որի հիմնադիրները նույնպես հանդիսանում են Հայաստանի Հանրապետության քաղաքացիներ և կամ Հայաստանի Հանրապետության ռեզիդենտ առևտրային կազմակերպություններ» բառերը.
2. 2-րդ և 3-րդ մասերն ուժը կորցրած ճանաչել.
3. լրացնել հետևյալ խմբագրությամբ 4-րդ, 5-րդ և 6-րդ մասեր․

«4. Վիճակախաղերի կազմակերպիչները կարող են շահագործել միայն ոլորտի լիազոր օպերատորի կողմից տրված համապատասխանության սերտիֆիկատ ունեցող խաղային արտադրանքներ։

 5. Վիճակախաղերի գործունեությունը կարող է կազմակերպվել բացառապես խաղային արտադրանքները խաղային ոլորտի լիազորված օպերատորի մոնիտորինգային կենտրոնին միացնելուց հետո:

 6. Վիճակախաղերի կազմակերպիչների կողմից շահագործվող խաղային արտադրանքներով խաղային օպերացիաներ կարող են իրականացնել միայն վիճակախաղերի անցկացման օպերացիոն վկայագրեր ունեցող ֆիզիկական անձինք։»։

**Հոդված 5.** Օրենքի4.1-ին հոդվածը`

1) Վերնագրում «ղեկավար պաշտոններ զբաղեցնող անձանց» բառերը փոխարինել «պատասխանատու անձանց» բառերով․

2) 3-րդ մասում «Ղեկավար պաշտոններ չի կարող զբաղեցնել» բառերը փոխարինել «Պատասխանատու անձ չի կարող լինել» բառերով և «նշված անձ» բառերից հետո լրացնել «և չունի օպերացիոն վկայագիր:» բառերը։

**Հոդված 6.** Օրենքում լրացնել հետևյալ խմբագրությամբ 4.4-րդ հոդված.

«Հոդված 4.4. Վիճակախաղերի կազմակերպմանը ներկայացվող սահմանափակումները

 1. Արգելվում է օտարերկրյա պետություններում կազմակերպված վիճակախաղերի տոմսերի իրացումը Հայաստանի Հանրապետությունում:

 2. Արգելվում է օտարերկրյա պետություններում կազմակերպված էլեկտրոնային վիճակախաղերին և ինտերնետ վիաճակախաղերին մասնակցությանը հնարավորության ստեղծումը, ինչպես նաև դրանց գովազդումը Հայաստանի Հանրապետության տարածքում և «ԱՄ» դոմենային տիրույթում:

 Հայաստանի Հանրապետության կառավարությունը կարող է սահմանել oտարերկրյա պետություններում կազմակերպված և Հայաստանի Հանրապետության օրենսդրությամբ սահմանված համապատասխան լիցենզիա չունեցող կազմակերպությունների կողմից կազմակերպված էլեկտրոնային վիիճակախաղերին և ինտերնետ վիճակախաղերին մասնակցության հնարավորության և հասանելիության արգելափակման կարգը:

3. Արգելվում է Հայաստանի Հանրապետությունում գործող բանկերին և/կամ վճարահաշվարկային համակարգերին օտարերկրյա պետություններում կազմակերպված էլեկտրոնային վիճակախաղերին և ինտերնետ վիճակախաղերին մասնակցելու նպատակով մատուցել վճարահաշվարկային ծառայություններ (այդ թվում՝ բացել, վարել, սպասարկել բանկային հաշիվներ), ինչպես նաև նրանց հետ կնքել համապատասխան պայմանագրեր: Սույն մասով նախատեսված սահմանափակման իրականացման կարգը սահմանում է Հայաստանի Հանրապետության կառավարությունը:

 4. Արգելվում է Հայաստանի Հանրապետության տարածքում ՀՀ կառավարության որոշմամբ սահմանված չափորոշիչների հիման վրա փորձաքննություն չանցած և թույլտվություն չստացած ավտոմատացված սարքավորումներով, ծրագրային և տեխնիկական միջոցներով որևէ տեսակի վիճակախաղի գործունեության կազմակերպումը:»:

**Հոդված 7․** Օրենքի5-րդ հոդվածը`

1. 1-ին մասի «ա» կետից հանել «բացառությամբ տոտալիզատորների կազմակերպման դեպքերի,» բառերը․
2. լրացնել հետևյալ խմբագրությամբ ա1) կետ․

«ա1) ապահովում է «Գովազդի մասին» օրենքի պահանջների կատարումը.»,

1. 1-ին մասի «դ» կետից հանել «խաղարկությունով կամ համակցված» բառերը,
2. 1-ին մասի «ը» կետն ուժը կորցրած ճանաչել,
3. 1-ին մասի «ժ» կետում «և լիազոր մարմնի հետ համաձայնեցված» բառերը փոխարինել «ոլորտի լիազոր օպերատորի հետ համաձայնեցված և լիազոր մարմնի կողմից հաստատված» բառերով,
4. 1-ին մասի «ժա)» կետում «ֆիրմային անվանումը» բառերը փոխարինել «ապրանքային նշանը» բառերով,
5. 1-ին մասի «ժդ) կետը շարադրել հետևյալ խմբագրությամբ

«ժդ) «Լիազոր մարնի սահմանած կարգով վիճակախաղի կազմակերպիչը էլեկտրոնային կամ ինտերնետ վիճակախաղի դեպքում մինչև վիճակախաղին մասնակցելու հնարավորության տրամադրումն իրականացնում է հաճախորդների նույնականացում և տվյալների մուտքագրում (գրանցում)՝ տասնութ տարին չլրացած ֆիզիկական անձանց վիճակախաղերին մասնակցելը բացառելու նպատակով, ինչպես նաև անմիջականորեն (խաղասրահի միջոցով) վիճակախաղերի կազմակերպման դեպքում արգելում է տասնութ տարին չլրացած ֆիզիկական անձանց մուտքը խաղասրահ, ստուգելով նաև սույն օրենքի 5.1-ին հոդվածով սահմանված նշված քաղաքացիների վիճակախաղերի մասնակցությունը սահմանափակող՝ դատարանի օրինական ուժի մեջ մտած վճռի առկայության հանգամանքը:»։

8**)** 1-ին մասում լրացնել հետևյալ խմբագրությամբ «ժե», «ժզ»,«ժէ», «ժը», «ժթ» , «ժթ1» և «ժթ2» կետեր․

 «ժե) թղթային կրիչի կիրառմամբ վաճառքի ենթակա վիճակախաղի տոմսերի վրա ապահովում է ՀՀ Կառավարության կողմից սահմանված հսկիչ նշանների առկայությունը.

ժզ) անմիջականորեն (խաղասրահի միջոցով) վիճակաղ կազմակերպելու դեպքում ապահովում է խաղասրահի դրսից դեպի ներս անտեսանելիությունը.

 ժէ) անմիջականորեն (խաղասրահի միջոցով) վիճակախաղերի գործունեության կազմակերպման դեպքում ապահովում է նախասրահի առկայություն, որտեղից բացվում է մուտք դեպի խաղասրահ կամ խաղասրահներ.

 ժը) նախասրահում իրականացնում է ՀՀ Կառավարության սահմանած կարգով` մեկ միլիոն Հայաստանի Հանրապետության դրամից ավելի գործարքներ իրականացնող հաճախորդների նույնականացման, տվյալների շտեմարանի ստեղծման և պահպանման աշխատանքները.

 ժթ) ապահովում է կազմակերպչի բոլոր պատասխանատու անձանց և խաղային օպերացիաներ իրականացնողների համար, բացառությամբ թղթային կրիչով վիճակախաղերի տոմսեր վաճառողների վիճակախաղերի անցկացման վավեր օպերացիոն վկայագրի առկայությունը.

 ժթ1) վիճակախաղերի տոմսերի վաճառքն իրականացնում է միայն ՀՀ դրամով.

 ժթ2) ապահովում է խաղասրահի տարածքի պաշտպանույուբը պահպանիչ և հակահրդեհային ազդարարաման համակարգով.»

9) 5-րդ մասից հանել «, բացառությամբ տոտալիզատորի, որին մասնակցելու իրավունք ունեն միայն 21 տարեկանը լրացած անձինք» բառերը․

10) 6-րդ մասում «ամսվա 5-ը» բառերից հետո լրացնել «իր պաշտոնական կայքում և» բառերը․

11) 7-րդ մասում «Ժամկետում» բառից հետո լրացնել «իր պաշտոնական կայքում և» բառերը․

 12) լրացնել հետևյալ խմբագրությամբ 10-ից 11-րդ մասեր ․

«10. Ինտերնետ վիճակախաղի դեպքում արգելվում է շահումը փոխանցել այն հաշիվներին, որոնցից չեն կատարվել ձեռք բերված վիճակախաղերի տոմսերի արժեքները վճարները:

11. Ապահովում է «Փողերի լվացման և ահաբեկչության ֆինանսավորման դեմ պայքարի մասին» օրենքի պահանջների կատարումը:»:

**Հոդված 8**. Օրենք**ի** 5.1-ին հոդվածը՝

1) վերնագրից հանել «տոտալիզատորին (այդ թվում ինտերնետ տոտալիզատորին)» բառերը․

2) 2-րդ մասից հանել«տոտալիզատորների (այդ թվում ինտերնետ տոտալիզատորների)» բառերը, իսկ «ինչպես նաև գրանցումը ինտերնետ տոտալիզատորի կազմակերպման համար նախատեսված ինտերնետային կայքում, իսկ գրանցված լինելու դեպքում՝ ինտերնետ տոտալիզատորին մասնակցելու հնարավորությունը» բառերը փոխարինել «ինչպես նաև գրանցումը ինտերնետ վիճակախաղի գործունեության կազմակերպման համար նախատեսված ինտերնետային կայքում, իսկ գրանցված լինելու դեպքում՝ ինտերնետով վիճակախաղին մասնակցելու հնարավորությունը:» բառերով:

 **Հոդված 9**. Օրենքի5.2-րդ հոդվածը`

1) 1-ին մասում «Լիցենզիա ունեցող վիճակախաղի կամ անմիջականորեն տոտալիզատորի յուրաքանչյուր կազմակերպիչ կարող է կազմակերպել մեկական բուքմեյքերական գրասենյակ կամ անմիջականորեն (խաղասրահի միջոցով) տոտալիզատոր միայն» բառերը փոխարինել «Յուրաքանչյուր վիճակախաղի կազմակերպիչ կարող է կազմակերպել մեկական անմիջականորեն (խաղասրահի միջոցով) վիճակախաղ միայն» բառերով․

2) 2-րդ և 3-րդ մասերն ուժը կորցրած ճանաչել:

 **Հոդված 10.** Օրենքի5.3-րդ հոդվածի 1-ին մասից հանել «բուքմեյքերային գրասենյակների» բառերը։

 **Հոդված 11**. Օրենքի 6-րդ հոդվածը`

1) 1-ին մասի «բ» կետում «առնվազն 3000 տպաքանակ ունեցող թերթում» բառերը փոխարինել «[http://www.azdarar.am](http://www.azdarar.am/) հասցեում գտնվող Հայաստանի Հանրապետության հրապարակային ծանուցումների պաշտոնական ինտերնետային կայքում» բառերով․

2) 2-րդ մասում «Լիազոր» բառը փոխարինել «Վերահսկող» բառով․

3) 3-րդ մասում «դաշտերը» բառից հետո լրացնել «ՀՀ Կառավարության կողմից սահմանված հսկիչ նշանը» բառերը․

4) 6-րդ մասն ուժը կորցրած ճանաչել․

5) 9-րդ մասում «մեկ» բառը փոխարինել «երկու» բառով։

 **Հոդված 12 ․**Օրենքի 6-րդ հոդվածում լրացնել հետևյալ խմբագրությամբ 10-րդ մաս ․

 «10) Էլեկտրոնային կրիչների կիրառմամբ չիրացված տոմսերի հաշվառումն ու մարումն իրականացվում է նախապես գեներացված վիճակախաղային համակցություններ պարունակող գրառումների ամբողջական ցանկից (թողարկված տոմսեր) ընդունված (գրանցված) համակցությունների (իրացված տոմսեր) նվազեցման միջոցով։»։

**Հոդված 13.** Օրենքի 7-րդ հոդվածը**`**

1. 1-ին մասի «ա» և «բ» կետերում, 2-րդ մասի «ա» և «բ» կետերում «փաստաթղթային տեսքով» բառերը փոխարինել «էլեկտրոնային եղանակով» բառերով․
2. 3-րդ, 31-րդ, 32-րդ, 6-րդ, 7-րդ, 8-րդ և 9-րդ մասերն ուժը կորցրած ճանաչել․
3. 5-րդ մասը շարադրել հետևյալ խմբագրությամբ.

«5․ Սույն հոդվածի 1-ին, 2-րդ և 10-րդ մասերով նշված հաշվետվությունների ներկայացման կարգը, ժամկետները, բովանդակությունը և ձևը սահմանում է վերահսկող մարմնի ղեկավարը:»:

**Հոդված 14**․ Օրենքի 7-րդ հոդվածում լրացնել հետևյալ խմբագրությամբ 10-րդ մաս ․

«10) Վիճակախաղի կազմակերպիչը խաղարկությունով կամ համակցված վիճակախաղի կազմակերպման և անցկացման կանոնակարգով սահմանված ժամկետների ավարտից հետո երեք աշխատանքային օրվա ընթացքում էլեկտրոնային եղանակով վերահսկող մարմնին է ներկայացնում հաշվետվություն չպահանջված (չստացված) շահումների մասին:»։

**Հոդված 15.** Օրենքի 8-րդ հոդվածը շարադրել հետևյալ խմբագրությամբ.

«Հոդված 8. Վիճակախաղերի կազմակերպման և անցկացման կանոնակարգը

1. Վիճակախաղերի գործունեության կազմակերպման և անցկացման կանոնակարգը կազմակերպչի կողմից սահմանված, ոլորտի լիազոր օպերատորի հետ համաձայնեցված և լիազոր մարմնի կողմից հաստատված վիճակախաղի գործունեությունը կանոնակարգող հիմնական փաստաթուղթն է։ Կազմակերպման և անցկացման կանոնակարգում (այսուհետ՝ Կանոնակարգ) պետք է նշվեն`

ա) կազմակերպչի անվանումը, կազմակերպական-իրավական ձևը, գտնվելու վայրը, հարկ վճարողի հաշվառման համարը (ՀՎՀՀ)

բ) կազմակերպչի գործունեության վայրերը, պաշտոնական կայքի հասցեն

գ) վիճակախաղի ապրանքային նշանը (լոգոն), վիճակախաղի անվանումը.

դ) վիճակախաղի տեսակը, կազմակերպման և անցկացման նկարագիրը.

ե) վիճակախաղի խաղարկության անցկացման հրապարակման կարգը.

զ) վիճակախաղի տոմսի գինը.

է) շահումների բաշխումը` ըստ շահումների տեսակների և չափի, իսկ ոչ խաղարկությամբ վիճակախաղի դեպքում` նաև ըստ քանակի.

ը) ոչ խաղարկությամբ վիճակախաղի դեպքում` իրացման համար նախատեսված տոմսերի քանակը.

թ) վիճակախաղի խաղարկությունների անցկացման հաճախականությունը.

ժ) վիճակախաղի խաղարկությունների անցկացման վայրը, հեռուստաալիքը և պաշտոնական կայքի հասցեն

ժա) թղթային կրիչի կիրառման դեպքում` վիճակախաղի տոմսի նկարագիրը:

ժբ) շահումները վճարելու վայրը ,կարգը և ժամկետը.

 ժգ) վիճակախաղի կազմակերպչի իրավունքներն ու պարտականությունները.

 ժդ) վիճակախաղի մասնակիցների իրավունքներն ու պարտականությունները:

2. Վիճակախաղի տոմսը պետք է պարունակի`

ա) վիճակախաղի կազմակերպչի անվանումը.

բ) վիճակախաղի կազմակերպչի ապրանքային նշանը (լոգոն), վիճակախաղի անվանումը.

 գ) վիճակախաղի տոմսի համարը (սերիան).

դ) վիճակախաղի տոմսի գինը (սերիան).

ե) շահումը որոշելու կարգը, որը պետք է համապատասխանի սույն հոդվածի 1-ին մասով սահմանված վիճակախաղի կազմակերպման և անցկացմանկանոնակարգի պահանջներին

 զ) շահումների վճարման վայրը, կարգը և ժամկետները.

 է) թողարկման կամ խաղարկության հերթական համարը.

 ը) խաղարկությամբ կամ համակցված վիճակախաղի դեպքում` վիճակախաղի տոմսերի խաղարկության վայրը կամ հեռուստաալիքը կամ պաշտոնական կայքի հասցեն, անցկացման տարեթիվը, ամիսը, օրը և ժամը:

3․ Կանոնակարգը էլեկտրոնային եղանակով համաձայնեցման է ներկայացվում խաղային ոլորտի լիազոր օպերատորին։ Լիազոր օպերատորը 15 աշխատանքային օրվա ընթացքում տալիս է համաձայնություն Կանոնակարգի վերաբերյալ կամ մերժում է համաձայնության տրամադրումը, եթե Կանոնակարգում լրացված խաղային արտադրանքների,պաշտոնական կայքերի և ինտերակտիվ հարթակների վերաբերյալ տվյալները չեն համապատասխանում Հայաստանի Հանրապետության կառավարության կողմից սահմանված չափորոշիչներին՝ նշելով մերժման հիմքերը։

 4. Կազմակերպիչը վիճակախաղի կազմակերպման և անցկացման կանոնակարգը և վիճակախաղի տոմսի աշխատանքային նմուշը էլեկտրոնային եղանակով լիազոր մարմնի հաստատմանն է ներկայացվում գործունեության կազմակերպման լիցենզիա ստանալու հայտի հետ միասին:

 5․ Լիազոր մարմնի կողմից Կանոնակարգը հաստատվում կամ մերժվում է լիցենզիայի տրամադրման կամ մերժման ժամկետներում։

 6․ Կանոնակարգում կատարվող փոփոխություններն ու լրացումները կազմակերպիչը համաձայնեցնում է ոլորտի լիազոր օպերատորի հետ և ներկայացնում է լիազոր մարմնի հաստատմանը` նախքան դրանց կիրառումը: Ոլորտի լիազոր օպերատորը Կանոնակարգում կատարվող փոփոխություննրին ու լրացումներին տալիս է համաձայնություն կամ մերժում է համաձայնության տրամադրումը՝ եթե Կանոնակարգում լրացված խաղային արտադրանքների,պաշտոնական կայքերի և ինտերակտիվ հարթակների վերաբերյալ տվյալները չեն համապատասխանում Հայաստանի Հանրապետության կառավարության կողմից սահմանված չափորոշիչներին՝ նշելով մերժման հիմքերը,իսկ լիազոր մարմինը հաստատում կամ մերժում է հաստատումը՝ 10 աշխատանքային օրվա ընթացքում։

 7․ Լիազոր մարմինը չի հաստատում Կանոնակարգը և դրանում կատարվող լրացումները և փոփոխությունները՝ նշելով մերժման հիմքերը, եթե դրանք՝

ա) հակասում են Հայաստանի Հանրապետության օրենքներին կամ իրավական այլ ակտերին.

բ) կվտանգեն խաղացողների շահերը.

գ) հակասում են սույն հոդվածի 1-ին և 2-րդ մասի պահանջներին։

 8. Կանոնակարգը հաստատվելուց հետո վիճակախաղի կազմակերպչի կողմից տեղադրվում է պաշտոնական կայքում։ Միաժամանակ, կայքում տեղադրվում են նաև հետևյալ տեղեկությունները․

ա) լիցենզիայի համարը․

բ) տասնութ տարին չլրացած անձանց վիճակախաղին մասնակցելն արգելելու մասին տեղեկատվությունը.

 գ) վիճակախաղերի տեսակները, նկարագրերը և անցկացման կարգը (կանոնները)

 դ) լիազոր օպերատորի կողմից տրված համաձայնության բացակայությունը

Պաշտոնական կայքում տեղադրված տեղեկությունները համարվում են լիազոր մարմնի կողմից հաստատված համապատասխան Կանոնակարգի անբաժանելի մասը:»:

**Հոդված 16.** Օրենքի 9-րդ հոդվածը`

1. 1-ին մասում լրացնել հետևյալ խմբագրությամբ պարբերություն ․

«Վիճակախաղերի կազմակերպման լիցենզիայի հայտ կարող է ներկայացնել այն առևտրային կազմակերպությունը՝

ա) որի նշանակալից մասնակցություն ունեցող և պատասխանատու անձինք, իրական շահառուները համապատասխանում են սույն օրենքի 4.1-ին և 4.3-րդ հոդվածով սահմանված պահանջներին,

բ) հայտը ներկայացնելու օրվան նախորդող վերջին հաշվետու ժամանակաշրջանի դրությամբ չունի հարկային մարմնի կողմից վերահսկվող հարկային եկամուտների և այլ պարտադիր վճարների գծով ժամկետանց պարտավորություններ,

գ) ՀՀ պետական բյուջե է վճարել «Պետական տուրքի մասին» ՀՀ օրենքով սահմանված տուրքի գումարը:»:

1. 2-րդ մասի «բ» կետը շարադրել հետևյալ խմբագրությամբ.

«բ) հայտատուն չի համապատասխանում սույն հոդվածի 1-ին մասի 2-րդ պարբերությամբ սահմանված պահանջներին․»:

1. 3-րդ, 4-րդ և 5-րդ մասերն ուժը կորցրած ճանաչել։

**Հոդված 17.** Օրենքի10-րդ հոդվածի 3-րդ մասից հանել «Սույն մասով սահմանված հաշվետվության ներկայացման կարգը, ժամկետները և ձևը սահմանում է Հայաստանի Հանրապետության կառավարությունը։» բառերը:

 **Հոդված 18.** Օրենքի 11-րդ հոդվածն ուժը կորցրած ճանաչել։

 **Հոդված 19.** Օրենքի 12-րդ հոդվածում լրացնել հետևյալ խմբագրությամբ 1.1-ին և 1.2-րդ մասեր․

«1․1․ Սույն օրենքի 5-րդ հոդվածի 1-ին մասի «ժթ1» կետի պահանջի խախտման դեպքում պատասխանատվության միջոցը կիրառվում է «Արժութային կարգավորման և արժութային վերահսկողության մասին» ՀՀ օրենքի համաձայն:

1․2․ Սույն օրենքի 5-րդ հոդվածի 11-րդ մասի պահանջի խախտման դեպքում պատասխանատվության միջոցը կիրառվում է «Փողերի լվացման և ահաբեկչության ֆինանսավորման դեմ պայքարի մասին» ՀՀ օրենքի համաձայն:»։

**Հոդված 20.** Օրենքի 13-րդ հոդվածը`

1) 2-րդ մասում «լիազոր» բառը փոխարինել «վերահսկող» բառով։

2) 3-րդ մասում «սույն օրենքի 7-րդ հոդվածով սահմանված պահանջների խախտման դեպքում» բառերը փոխարինել «եթե կազմակերպիչը՝» բառերով և լրացնել հետևյալ խմբագրությամբ ա) և բ) կետեր.

«ա) թույլ է տվել սույն օրենքի 7-րդ հոդվածով նախատեսված տեղեկությունների (հաշվետվությունների) ներկայացման կարգի խախտում.

 բ) չի ապահովել սույն օրենքի 5-րդ հոդվածի 1 մասի «ժզ» և «ժթ2» կետերում նշված պահանջներից որևէ մեկը:»:

 **Հոդված 21.** Օրենքի14-րդ հոդվածը`

1. 1-ին մասը շարադրել հետևյալ խմբագրությամբ․

«1․  Տուգանքը կիրառվում և գանձվում է վերահսկող մարմնի կողմից՝ սույն օրենքով, ինչպես նաև «Հայաստանի Հանրապետությունում ստուգումների կազմակերպման և անցկացման մասին» և «Վարչարարության հիմունքների և վարչական վարույթի մասին» օրենքներով սահմանված կարգով։

1. 2-րդ մասը՝

ա) բ) կետում «բ կետով» բառից հետո լրացնել «ժբ) կամ «ժթ կետերով կամ 3-րդ մասով» բառերով և «հարյուր հազար» բառերը փոխարինել «երկու հարյուր հազար» բառերով․

բ) գ) կետում «պահանջը» բառից հետո լրացնել «յուրաքանչյուր խախտման համար» բառերը, իսկ «հարյուր հազար» բառերը փոխարինել «երկու հարյուր հազար» բառերը․

գ) ե1) կետում «5.1-ին հոդվածով» բառերը փոխարինել «5-րդ հոդվածի 1-ին մասի ժդ) կամ ժը) կետերով» բառերով․

դ) զ) կետում «հարյուր հազար » բառերը փոխարինել «երեք հարյուր հազար» բառերով․

ե) է) կետում «լիազոր մարմնի» բառերը փոխարինել «վերահսկող մարմնի» բառերով, իսկ «լիազոր մարմնին» բառերը՝ «վերահսկող մարմնին» բառերով․

զ) լրացնել հետևյալ խմաբագրությամբ ժ) և ժա) կետեր․

«ժ) խախտել է սույն օրենքի 3-րդ հոդվածով կամ 5-րդ հոդվածի 1-ին մասի «ժ», «ժա» կետերով, 2-րդ կամ 10-րդ մասերով սահմանված պահանջը` խախտման յուրաքանչյուր դեպքի համար հինգ հարյուր հազար դրամի չափով.

ժա) խախտել է սույն օրենքի 5-րդ հոդվածի 1-ին մասի «ա1» կետով սահմանված պահանջը` խախտման յուրաքանչյուր դեպքի համար երկու միլիոն դրամի չափով։»։

 **Հոդված 22.** Օրենքի 15-րդ հոդվածը`

1. 1-ին մասի՝

ա) ա) կետը շարադրել հետևյալ խմբագրությամբ․

«ա) եթե կազմակերպիչը խախտել է սույն օրենքի 4․1-ին ,4․3-րդ կամ 4.4 հոդվածներով, 5-րդ հոդվածի 1-ին մասի «թ» ,«ժե», ,«ժէ» կամ «ժը» կետերով կամ 5․3-րդ հոդվածով սահմանված պահանջները․

բ) բ) կետում «6-րդ հոդվածով» բառերը փոխարինել «5-րդ հոդվածի 1-ին մասի Է) կետով» բառերով․

գ) գ1) կետն ուժը կորցրած ճանաչել։

 **Հոդված 23.** Օրենքի16-րդ հոդվածը`

1. ա) կետը շարադրել հետևյալ խմբագրությամբ.

 «ա) «եթե կազմակերպիչը սույն օրենքի 7-րդ հոդվածում նշված փաստաթղթերում ներկայացրել է կեղծ տվյալներ.»․

1. բ) կետն ուժը կորցրած ճանաչել։

**Հոդված 24․** Սույն օրենքն ուժի մեջ է մտնում պաշտոնական հրապարակման օրվանից վեց ամիս հետո:

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՇԱՀՈՒՄՈՎ ԽԱՂԵՐԻ, ԻՆՏԵՐՆԵՏ ՇԱՀՈՒՄՈՎ ԽԱՂԵՐԻ ԵՎ ԽԱՂԱՏՆԵՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Շահումով խաղերի, ինտերնետ շահումով խաղերի և խաղատների մասին» 2003 թվականի դեկտեմբերի 13-ի ՀՕ-1-Ն օրենքի (այսուհետ՝ Օրենք) վերնագիրը շարադրել հետևյալ խմբագրությամբ.

«ԽԱՂԱՅԻՆ ՈԼՈՐՏԻ ՄԱՍԻՆ»,

**Հոդված 2.**  Օրենքի 1-ին հոդվածը շարադրել հետևյալ խմբագրությամբ.

«Հոդված 1. Օրենքի կարգավորման առարկան

1․ Սույն օրենքը կարգավորում է խաղային ոլորտի հետ կապված հարաբերությունները, ինչպես նաև սահմանում է դրանց նկատմամբ պետական վերահսկողությունը:

2․ Վիճակախաղերի կազմակերպման և անցկացման հետ կապված հարաբերությունները կարգավորվում են «Վիճակախաղերի մասին» օրենքով, իսկ սույն օրենքով նախատեսված դեպքերում` նաև սույն օրենքով։»։

**Հոդված 3.**  Օրենքի 2-րդ հոդվածը շարադրել հետևյալ խմբագրությամբ.

«Հոդված 2. Օրենքում օգտագործվող հիմնական հասկացությունները

Սույն օրենքում օգտագործվում են հետևյալ հիմնական հասկացությունները`

***Խաղային ոլորտ՝*** վիճակախաղերի, բուքմեյքերային գործունեության, շահումով խաղերի և ինտերնետ շահումով խաղերի կազմակերպման հետ կապված գործունեություն․

***Խաղային արտադրանք՝*** սարքավորում կամ ծրագրային ապահովման միջոց, որով խաղացողին հնարավորություն է ընձեռնվում խաղադրույք կատարելու միջոցով կամ մասնակցության վճարի դիմաց մասնակցել շահումով խաղի.

***Խաղային գործունեություն՝*** խաղային արտադրանքների կիրառմամբ կազմակերպվող և իրականացվող ցանկացած գործունեություն.

***Շահումով խաղ`*** խաղային արտադրանքների կիրառմամբ կազմակերպվող խաղ, որը որևէ կերպ ստեղծում է շահման հնարավորություն.

***Ինտերնետ շահումով խաղ`*** ինտերնետ կամ նմանօրինակ ցանկացած գլոբալ համակարգի կամ ցանկացած համակարգված ցանցային կապուղիների միջոցով և խաղային արտադրանքների կիրառմամբ կազմակերպվող խաղ, որը որևէ կերպ ստեղծում է շահման հնարավորություն: Ինտերնետ շահումով խաղերը համարվում են Հայաստանի Հանրապետության տարածքում կազմակերպված, եթե ինտերնետ շահումով խաղի կազմակերպչի սերվերները, ծրագրային և ապարատային միջոցները, խաղային հարթակները տեղակայված են Հայաստանի Հանրապետության տարածքում, ունեն Հայաստանի Հանրապետության համապատասխան համացանցային հաղորդակարգի (IP) հասցե և տեղեկատվական ռեսուրսները գտնվում են «ԱՄ» դոմենային տիրույթում.

***Մոլեխաղ`*** շահումով խաղի տարատեսակ, որն իրենից ներկայացնում է ռիսկի վրա հիմնված խաղի մասնակցության և շահումի վճարման մասին պայմանագրի կնքում երկու կամ ավելի անձանց, կամ անձի և խաղի կազմակերպչի միջև` կազմակերպչի սահմանած կանոնների համաձայն․

 ***Ինտերնետ մոլեխաղ`*** ինտերնետ շահումով խաղի տարատեսակ, որն իրենից ներկայացնում է ռիսկի վրա հիմնված խաղի մասնակցության և շահումի վճարման մասին պայմանագրի կնքում երկու կամ ավելի անձանց, կամ անձի և խաղի կազմակերպչի միջև` կազմակերպչի սահմանած կանոնների համաձայն, ինտերնետ կամ նմանօրինակ ցանկացած գլոբալ համակարգի կամ ցանկացած համակարգված ցանցային կապուղիների միջոցով և կարող է կազմակերպվել նաև խաղասրահի միջոցով․

***Մոլեխաղ չհամարվող շահումով խաղ՝*** շահումով խաղի տարատեսակ, որի կազմակերպման համար օգտագործվող խաղային արտադրանքի տեսակները հրապարակվում են խաղային ոլորտի լիազորված օպերատորի կայքում և նախատեսված չեն և չեն կարող օգտագործվել մոլեխաղերի և վիճակախաղերի կազմակերպման համար․

***Բուքմեյքերային գործունեություն`*** տոտալիզատորի կամ բուքմեյքերային գրասենյակի միջոցով իրականացվող ինտերնետ մոլեխաղ, սպորտային, սոցիալապես նշանակալից իրադարձությունների ելքերի հնարավոր տարբերակների կանխագուշակման վրա գրազների ընդունման, հաշվառման և շահումների հանձնման կազմակերպում կամ մասնակցին գրազադրում կատարելու հնարավորության ստեղծումը (որևէ կերպ իրավունքի տրամադրումը) անմիջականորեն (խաղասրահում) և (կամ) ինտերնետ կամ նմանօրինակ ցանկացած գլոբալ համակարգի և ցանկացած համակարգված ցանցային կապուղիների.

***Տոտալիզատորի*** դեպքում շահումի մեծությունը որոշվում է տվյալ իրադարձության վրա այլ մասնակիցների կողմից գրազադրված խաղադրույքների ընդհանուր գումարի հիման վրա հաշվարկվող գործակցով.

***Բուքմեյքերային գրասենյակի*** դեպքում շահումի մեծությունը որոշվում է տվյալ իրադարձության համար կազմակերպչի կողմից նախապես սահմանած գործակցով.

***Շահումով խաղերի կամ ինտերնետ շահումով խաղերի գործունեության կազմակերպում`*** ցանկացած կերպ շահման կամ որևէ շահումով խաղի մասնակցելու հնարավորության ստեղծում (որևէ կերպ մասնակցելու իրավունքի տրամադրում).

***Շահումով խաղերի կամ ինտերնետ շահումով խաղերի կազմակերպիչ՝*** օրենքով սահմանված կարգով շահումով խաղի կամ ինտերնետ շահումով խաղի կամ մոլեխաղերի կամ ինտերնետ մոլեխաղերի կազմակերպման գործունեությամբ զբաղվելու իրավունք ունեցող իրավաբանական անձ կամ անհատ ձեռնարկատեր, այդ թվում՝ Հայաստանի Հանրապետության տարածքում ինքնուրույն կամ հանձնարարության պայմանագրով՝ որպես հանձնակատար, կոմիսիայի պայմանագրով՝ որպես կոմիսիոներ, գործակալության պայմանագրով՝ որպես գործակալ, երաշխավորության պայմանագրով` որպես երաշխավոր, լիազորագրի հիման վրա՝ որպես ներկայացուցիչ (այդ թվում` առևտրային), ինչպես նաև առևտրային միջնորդ հանդիսացող կամ որևէ ձևով լիազորված ցանկացած անձ, որը հրապարակային կամ այլ պայմանագրերով կամ առանց դրանց ստեղծում է որևէ շահումով խաղի մասնակցելու հնարավորություն խաղացողին (որևէ կերպ մասնակցելու իրավունքի տրամադրում).

***Կազմակերպչի պաշտոնական կայք`*** խաղային ոլորտի լիազոր օպերատորի հետ սույն օրենքով սահմանված կարգով համաձայնեցված` կազմակերպչի կանոնակարգով սահմանված տեղեկատվական ռեսուրս կամ ինտերնետ շահումով խաղերին հեռահար մասնակցություն ապահովող միջոց, այդ թվում՝ խաղացողների գրանցման կամ մուտքի կամ նույնականացման հնարավորություն ընձեռող ենթադոմենային անվանումներով կայքերը (սուբդոմենները):

Սույն օրենքի իմաստով կազմակերպչի պաշտոնական կայքեր չեն կարող համարվել սոցիալական ցանցերի հարթակներում տեղակայվող կազմակերպչի ինտերնետային էջերը, ինչպես նաև տեսաձայնանախագծային կայքերում կազմակերպչի կողմից տեղակայվող ալիքները.

***Մոլեխաղերի գործունեության կազմակերպում`*** մոլեխաղերի կազմակերպիչների կողմից մոլեխաղերի կազմակերպման և անցկացման համար սարքավորումների (այդ թվում խաղասեղան, համակարգիչ, տերմինալ և այլն) տեղադրում և շահագործում.

***Ինտերնետ մոլեխաղերի գործունեության կազմակերպում***` մոլեխաղերի կազմակերպիչների կողմից ինտերակտիվ խաղային հարթակում մոլեխաղերի կազմակերպման և անցկացման համար սարքավորումների և ծրագրային միջոցների տեղադրում և շահագործում.

***Խաղատուն`*** շինություն, որի ներսում առկա է խաղասրահ և նախասրահ, որտեղ կազմակերպվում և անց է կացվում մոլեխաղ կամ անմիջականորեն խաղասրահի միջոցով ինտերնետ մոլեխաղ։ Եթե շահումով խաղերի կազմակերպման տարածքներն ունեն հաճախորդի մուտքի համար նախատեսված (կահավորված, ձևավորված) մեկ ընդհանուր մուտք կամ իրար անմիջապես հարակից են, ապա շահումով խաղերի կազմակերպման այդ տարածքները դիտվում են որպես մեկ խաղասրահ: Հարակից են համարվում ընդհանուր հատակ, առաստաղ կամ պատ ունեցող տարածքները.

***Խաղասրահ`*** շինության ներսում տարածք, որտեղ կազմակերպվում և անց են կացվում շահումով կամ ինտերնետ շահումով խաղեր.

***Նախասրահ`*** խաղասրահի մուտքին հարակից առանձնացված սրահ, որտեղ իրականացվում է հաճախորդների նույնականացում և մուտքագրում տվյալների շտեմարան.

***Խաղարկող`*** խաղը անցկացնելու կամ դրա ելքը հավաստելու համար խաղացողի հետ կազմակերպչի անունից և նրա կողմից լիազորված խաղին փաստացի մասնակցող կամ դրա խաղարկությունն իրականացնող` շահումով խաղերի անցկացման օպերացիոն վկայագիր ունեցող ֆիզիկական անձ.

***Խաղացող`*** խաղային արտադրանքներից օգտվող ֆիզիկական անձ.

***Խաղադրույք (մասնակցության վճար)`*** իրադարձությունների ելքերի կամ խաղային մեկ համակցության համար վճարված (այդ թվում էլեկտրոնային վճարման համակարգերի միջոցով) դրամային միջոց, որի վճարման հիմքով կնքվում է ռիսկի վրա հիմնված խաղին մասնակցության և շահումի վճարման մասին պայմանագիրը։ Խաղադրույքի ընդունման փաստը հաստատում է պաշտոնական գրառումը թղթի, մագնիսական կրիչի կամ այլ էլեկտրոնային սարքավորման վրա` մասնակցին տոմսի կամ էլեկտրոնային հաղորդակցման որևէ կապուղիով խաղադրույքի ընդունման մասին տեղեկության տրամադրմամբ.

***Շահում`*** շահումով խաղի պայմաններով սահմանված համակցությունների համընկնման կամ գրազադրման մասնակցի անվամբ իրադարձության ելքի կանխագուշակման արդյունքում խաղի կազմակերպչի կողմից հաշվեգրվող դրամային կամ բնամթերային տեսքով նյութական արժեք.

***Շահումի վճարում՝*** խաղի հաղթողին դրամային կամ բնամթերային ձևով հաշվեգրված նյութական արժեքի տրամադրում.

***Հարթակ՝*** սարք, որի միջոցով կարող է առաջարկվել մեկ կամ ավելի ծրագրային ապահովման միջոց.

***Խաղային ոլորտի լիազորված օպերատոր՝*** Հայաստանի Հանրապետության կառավարության կողմից ստեղծված կամ օրենքով սահմանված կարգով հավատարմագրված իրավաբանական անձ, որն ընդգրկում է մոնիտորինգային կենտրոն և փորձարկման լաբորատորիա.

***Մոնիտորինգային կենտրոն`*** խաղային ոլորտի լիազորված օպերատորի ստորաբաժանում, որն ունի ապարատածրագրային համակարգ, տեղակայված խաղային ոլորտի լիազորված օպերատորի հարթակում, միացված ինտերնետային կամ այլ տելեկոմունիկացիոն ցանցային համակարգին, որն իրականացնում է մոլեխաղերի և ինտերնետ մոլեխաղերի մասնակիցների կողմից գնված խաղանիշերի, շահումների, ինչպես նաև խաղային պրոցեսում տեղի ունեցող իրադարձությունների մասին տեղեկատվության գրանցում, պահպանում և հաշվառում, վերլուծություն, ռիսկերի գնահատում․

***Փորձարկման լաբորատորիա՝*** խաղային ոլորտի լիազորված օպերատորի ստորաբաժանում, որն օժտված է խաղային արտադրանքները Հայաստանի Հանրապետության կառավարության սահմանած կիրառելի չափորոշիչներին համապատասխանության մասով փորձարկելու կարողությամբ և իրավասությամբ.

***Անկախ փորձարկման լաբորատորիա՝*** ոլորտի լիազորված օպերատորի կողմից սույն օրենքով սահմանված կարգով ճանաչված իրավաբանական անձ, որն օժտված է խաղային արտադրանքները Հայաստանի Հանրապետության կառավարության սահմանած կիրառելի չափորոշիչներին համապատասխանության մասով փորձարկելու կարողությամբ և իրավասությամբ.

***Համապատասխանության սերտիֆիկատ՝*** խաղային արտադրանքի համապատասխանությունը Հայաստանի Հանրապետության կառավարության սահմանած կիրառելի չափորոշիչներին հավաստող ոլորտի լիազորված օպերատորի կողմից հաստատված փաստաթուղթ․

***Խաղային արտադրանքների ստուգում՝*** շահումով խաղերի կամ վիճակախաղերի կազմակերպման նպատակով խաղային արտադրանքների ստուգում` Հայաստանի Հանրապետության կառավարութան կողմից հաստատված կիրառելի չափորոշիչներին համապատասխանության մասով.

***Շահումով խաղի (բացառությամբ մոլեխաղ չհամարվող շահումով խաղի) կազմակերպչի պատասխանատու անձ՝*** իրավաբանական անձի գործադիր մարմնի ղեկավար (տնօրեն), խաղասրահի կառավարիչ, փողերի լվացման և ահաբեկչության ֆինանսավորման կանխարգելմամբ զբաղվող ներքին դիտարկումների ստորաբաժանման ղեկավար կամ պատասխանատու աշխատակից.

***Նշանակալից մասնակցություն՝*** կազմակերպչի կանոնադրական կապիտալում 10 և ավելի տոկոս մասնակցություն․

***Իրական շահառու՝*** «Փողերի լվացման և ահաբեկչության ֆինանսավորման դեմ պայքարի մասին» օրենքով սահմանված իրական շահառու.

***Միևնույն ընտանիքի անդամ`*** հայրը, մայրը, ամուսինը, ամուսնու ծնողները, տատը, պապը, քույրը, եղբայրը, երեխաները.

***Խաղային ոլորտը կարգավորող օրենքներ և իրավական ակտեր՝*** Հայաստանի Հանրապետության Սահմանադրություն, Հայաստանի Հանրապետության վավերացված միջազգային պայմանագրեր , սույն օրենքը, «Վիճակախաղերի մասին» օրենքը և այլ իրավական ակտեր․

***Խաղային ոլորտի վերահսկում`***` խաղային ոլորտում գործունեություն իրականացնողների կողմից խաղային ոլորտը կարգավորող օրենքների և այլ իրավական ակտերի պահանջներին համապատասխանությունը պարզելը, այդ պահանջների խախտումների կանխելն ու խափանելը, դրանց հայտնաբերելը, ինչպես նաև հայտնաբերված խախտումների համար պատասխանատվություն կիրառելը.

***Խաղային օպերացիաներ՝*** խաղային ոլորտը կարգավորող օրենքներին և կարգավորումներին համապատասխան խաղային արտադրանքների կիրառմանն ուղղված գործողությունների կատարում.

***Շահումով խաղերի անցկացման օպերացիոն վկայագիր`*** սույն օրենքով սահմանված կարգով խաղային օպերացիաներ իրականացնելու համար ֆիզիկական անձին, այդ թվում՝ պատասխանատու անձին տրամադրված փաստաթուղթ.

***Պատշաճ ձևով տեղեկացում կամ փաստաթղթերի ուղարկում՝*** տեղեկացումը կամ փաստաթղթերի ուղարկումը համարվում է պատշաճ ձևով կատարված, եթե դրանք ուղարկվել են պատվիրված նամակով` հանձնման մասին ծանուցմամբ կամ հաղորդագրության ձևակերպումն ապահովող կապի այլ միջոցների օգտագործմամբ (այդ թվում՝ հայտատուի կողմից նշված հեռախոսահամարին հաղորդագրություն ուղարկելով) կամ էլեկտրոնային համակարգի միջոցով (այդ թվում՝ հայտատուի կողմից նշված էլեկտրոնային փոստի միջոցով), ինչպես նաև օրենսդրությամբ սահմանված էլեկտրոնային կապի այլ միջոցներով կամ հանձնվել են ստացականով (այսուհետ` պատշաճ ձևով).

***Խաղային ոլորտը վերահսկող մարմին՝*** Հայաստանի Հանրապետության պետական եկամուտների կոմիտե.

***Լիազոր մարմին`*** Հայաստանի Հանրապետության ֆինանսների նախարարություն:»,

**Հոդված 4.**  Օրենքի 3-րդ հոդվածը շարադրել հետևյալ խմբագրությամբ.

«Հոդված 3. Կազմակերպիչների կողմից «խաղատուն», «խաղասրահ» և «ինտերնետ մոլեխաղեր» բառերի օգտագործումը

1. Ինտերնետ մոլեխաղերի կազմակերպիչներն իրենց ապրանքային նշանի, կայքերի անվանման և ցուցանակների մեջ պարտավոր են օգտագործել «ինտերնետ մոլեխաղեր» բառերը՝ անհրաժեշտության դեպքում զուգակցելով թարգմանությունները։

2. Մոլեխաղերի, այդ թվում` խաղասրահի միջոցով ինտերնետ մոլեխաղերի կազմակերպիչներն (բացառությամբ բուքմեյքերային գործունեություն իրականացնողների) իրենց ապրանքային նշանում և ցուցանակների մեջ պարտավոր են օգտագործել «խաղատուն» կամ «խաղասրահ» բառերը՝ անհրաժեշտության դեպքում զուգակցելով թարգմանությունները՝ ըստ համպատասխան գործունեության:»,

**Հոդված 5.** Օրենքի 2-րդ գլխի վերնագիրը շարադրել հետևյալ խմբագրությամբ. «ՇԱՀՈՒՄՈՎ ԽԱՂԵՐԻ, ԻՆՏԵՐՆԵՏ ՇԱՀՈՒՄՈՎ ԽԱՂԵՐԻ ՏԵՍԱԿՆԵՐԻ ԳՈՐԾՈՒՆԵՈՒԹՅԱՆ ԿԱԶՄԱԿԵՐՊՈՒՄԸ ԵՎ ԱՌԱՆՁՆԱՀԱՏԿՈՒԹՅՈՒՆՆԵՐԸ»,

**Հոդված 6.** Օրենքի 4-րդ հոդվածը շարադրել հետևյալ խմբագրությամբ.

«Հոդված 4. Հայաստանի Հանրապետությունում շահումով խաղերի գործունեության կազմակերպումը

1. Հայաստանի Հանրապետությունում շահումով խաղերի գործունեություն (բացառությամբ մոլեխաղ չհամարվող շահումով խաղերի) կարող են իրականացնել Հայաստանի Հանրապետությունում գրանցված առևտրային կազմակերպությունները՝ լիազոր մարմնի կողմից տրված համապատասխան լիցենզիայի հիման վրա: Նշված կազմակերպությունների հիմնադիրները պետք է հանդիսանան Հայաստանի Հանրապետության քաղաքացի կամ Հայաստանի Հանրապետությունում գրանցված առևտրային կազմակերպություն, որոնց հիմնադիրները ևս պետք է հանդիսանան Հայաստանի Հանրապետության քաղաքացի կամ Հայաստանի Հանրապետությունում գրանցված առևտրային կազմակերպություն։

2. Շահումով խաղի, ինտերնետ շահումող խաղի (բացառությամբ մոլեխաղ չհամարվող շահումով խաղերի) յուրաքանչյուր տեսակի կազմակերպման համար պահանջվում է առանձին լիցենզիա:

3. Հայաստանի Հանրապետությունում մոլեխաղ չհամարվող շահումով խաղերի գործունեություն կարող են իրականացնել Հայաստանի Հանրապետությունում գրանցված առևտրային կազմակերպությունները և անհատ ձեռնարկատերերը։

4. Շահումով խաղերի, ինտերնետ շահումով խաղերի կազմակերպիչները կարող են շահագործել միայն ոլորտի լիազոր օպերատորի կողմից տրված համապատասխանության սերտիֆիկատ ունեցող խաղային արտադրանքներ։

5․ Մոլեխաղ չհամարվող շահումով խաղերի գործունեությունը կարող է կազմակերպվել բացառապես խաղային արտադրանքների համապատասխանության սերտիֆիկատները խաղային արտադրանքների վրա տեսանելի տեղում փակցված լինելու դեպքում։

6․ Շահումով խաղերի, ինտերնետ շահումով խաղերի (բացառությամբ մոլեխաղ չհամարվող շահումով խաղերի) գործունեությունը կարող է կազմակերպվել բացառապես խաղային արտադրանքները խաղային ոլորտի լիազորված օպերատորի մոնիտորինգային կենտրոնին միացնելուց հետո:

7․ Շահումով խաղերի, ինտերնետ շահումով խաղերի կազմակերպիչների կողմից շահագործվող խաղային արտադրանքներով խաղային օպերացիաներ կարող են իրականացնել միայն շահումով խաղերի անցկացման օպերացիոն վկայագրեր ունեցող ֆիզիկական անձինք։»,

**Հոդված 7.** Օրենքի 4.1-ին հոդվածը՝

1) վերնագրում «խաղատների» բառը փոխարինել «(բացառությամբ մոլեխաղ չհամարվող շահումով խաղերի)» բառերով, 4․1 հոդվածի 1-ին մասի 4-րդ և 6-րդ և 2-րդ մասի 3-րդ և 4-րդ կետերից հանել «խաղատան» և «կամ խաղատան» բառերը, իսկ «ղեկավար պաշտոններ զբաղեցնող» բառերը` փոխարինել «պատասխանատու» բառով,

2) 3-րդ մասում «Ղեկավար պաշտոններ չի կարող զբաղեցնել» բառերը փոխարինել «Պատասխանատու անձ չի կարող լինել» բառերով,

**Հոդված 8.** Օրենքի 4.3-ին հոդվածը՝

1) վերնագրում «ղեկավար պաշտոններ զբաղեցնելը» բառերը փոխարինել «պատասխանատու անձ համարվելը» բառերով,

2) 2-րդ մասում «ղեկավար պաշտոնում» բառերը փոխարինել «պատասխանատու անձ» բառերով։

**Հոդված 9.** Օրենքում լրացնել 4.4-րդ հոդված հետևյալ բովանդակությամբ.

«Հոդված 4.4. Շահումով խաղերի, ինտերնետ շահումով խաղերի (բացառությամբ մոլեխաղ չհամարվող շահումով խաղերի) գործունեության կազմակերպման սահմանափակումները

1. Արգելվում է օտարերկրյա պետություններում կազմակերպված մոլեխաղերին և ինտերնետ մոլեխաղերին մասնակցությանը հնարավորության ստեղծումը, ինչպես նաև դրանց գովազդումը Հայաստանի Հանրապետության տարածքում և «ԱՄ» դոմենային տիրույթում:

Հայաստանի Հանրապետության կառավարությունը սահմանում է oտարերկրյա պետություններում կազմակերպված և Հայաստանի Հանրապետության օրենսդրությամբ սահմանված համապատասխան լիցենզիա չունեցող կազմակերպությունների կողմից կազմակերպված ինտերնետ մոլեխաղերին մասնակցության հնարավորության և հասանելիության արգելափակման կարգը:

2. Արգելվում է Հայաստանի Հանրապետությունում գործող բանկերին և վճարահաշվարկային համակարգերին օտարերկրյա պետություններում կազմակերպված ինտերնետ մոլեխաղերին մասնակցելու նպատակով մատուցել վճարահաշվարկային ծառայություններ (այդ թվում՝ բացել, վարել, սպասարկել բանկային հաշիվներ), ինչպես նաև նրանց հետ կնքել համապատասխան պայմանագրեր: Սույն մասով նախատեսված սահմանափակման իրականացման կարգը սահմանում է Հայաստանի Հանրապետության կառավարությունը:

3. Արգելվում է Հայաստանի Հանրապետության տարածքում ՀՀ կառավարության որոշմամբ սահմանված չափորոշիչների հիման վրա թույլտվություն չստացած սարքավորումներով, ծրագրային և տեխնիկական միջոցներով մոլեխաղերի և ինտերնետ մոլեխաղերի գործունեության կազմակերպումը:»։

**Հոդված 10.** Օրենքի 5-րդ հոդվածը շարադրել հետևյալ խմբագրությամբ.

«Հոդված 5. Շահումով խաղերի, ինտերնետ շահումով խաղերի գործունեության կազմակերպման իրականացումը

 Շահումով խաղերի, ինտերնետ շահումով խաղերի գործունեության կազմակերպիչների կողմից գործունեության կազմակերպումն իրականացվում է սույն օրենքի 2-րդ հոդվածի 1-ին մասով սահմանված համապատասխան շահումով խաղերի կամ ինտերնետ շահումով խաղերի տեսակի իրականացման համար նախատեսված սարքավորումների տեղադրման ու շահագործման կամ խաղացողների մասնակցության համար այլ կերպ հնարավորություն ստեղծելու միջոցով:»,

**Հոդված 11․** Օրենքի 6-րդ հոդվածը՝

1) վերնագրում «Շահումով խաղերի, ինտերնետ շահումով խաղերի, խաղատների» բառերը փոխարինել «Մոլեխաղերի կամ ինտերնետ մոլեխաղերի» բառերով,

2) 1-ին մասը շարադրել հետևյալ խմբագրությամբ.

«1. Խաղային արտադրանքների կիրառմամբ մոլեխաղերի կամ ինտերնետ մոլեխաղերի կազմակերպման գործունեությունից ստացված հասույթի մեջ շահումների ծրագրավորված ընդհանուր մեծության նվազագույն չափը կազմում է 90 տոկոս:»,

3) 2-րդ մասը՝

ա․ «Շահումով խաղերի, խաղատների գործունեության կազմակերպիչը» բառերը փախարինել «Խաղատան միջոցով մոլեխաղերի գործունեության կազմակերպիչը» բառերով,

բ․ «ա» կետից «կամ շահումով խաղերի» բառերը հանել,

գ․«թ» կետում «ավտոմատների» բառը փոխարինել «արտադրանքների» բառով,

դ․ «ժ» կետում «և լիազոր մարմնի հետ համաձայնեցված» բառերը փոխարինել «,ոլորտի լիազոր օպերատորի հետ համաձայնեցված և լիազոր մարմնի կողմից հաստատված» բառերով,

ե․ «ժգ» կետը շարադրել հետևյալ խմբագրությամբ․

«ժգ) ապահովում է «Գովազդի մասին» օրենքի պահանջների կատարումը.»,

զ․ լրացնել «ժդ», «ժե» և «ժզ» կետեր` հետևյալ բովանդակությամբ․

«ժդ) ապահովում է «Անձնական տվյալների պաշտպանության մասին» օրենքի պահանջների կատարումը.

ժե) շահման փաստը և արժեքը հրապարակում է միայն շահողի համաձայնությամբ, բացառությամբ «Փողերի լվացման և ահաբեկչության ֆինանսավորման դեմ պայքարի մասին» օրենքով նախատեսված դեպքերի:

ժզ) ) ապահովում է կազմակերպչի բոլոր պատասխանատու անձանց և խաղային օպերացիաներ իրականացնողների համար վավեր օպերացիոն վկայագրերի առկայությունը․»,

4) 2․1-ին մասը՝

ա․ մասում և բոլոր կետերում «շահումով խաղեր» բառերը համապատաասխան հոլովառությամբ փոխարինել «մոլեխաղեր» բառով,

բ․ «դ» կետը շարադրել հետևյալ խմբագրությամբ․

 «դ) ինտերնետային մոլեխաղերի գործունեության կազմակերպման համար օգտագործվող սերվերում (ինտերակտիվ խաղային հարթակում) ստեղծում է յուրաքանչյուր խաղացողի համար հատուկ խաղային հաշիվ` անձի նույնականացման և նրա՝ օրենքով սահմանված տարիքը հասած լինելու հանգամանքը ստուգելու պարտադիր պայմանով.»,

գ․ լրացնել «ժբ» կետ հետևյալ խմբագրությամբ․

«ժբ) շահման փաստը և արժեքը հրապարակում է միայն շահողի համաձայնությամբ, բացառությամբ «Փողերի լվացման և ահաբեկչության ֆինանսավորման դեմ պայքարի մասին» օրենքով նախատեսված դեպքերի.»,

ե․ «բ1» և «ե1» կետերում «ինտերնետային էջի (կայքի) հասցեի» բառերը փոխարինել «պաշտոնական կայքի» բառերով,

զ․ «ե» կետում «և լիազոր մարմնի հետ համաձայնեցված» բառերը փոխարինել «, ոլորտի լիազոր օպերատորի հետ համաձայնեցված և լիազոր մարմնի կողմից հաստատված» բառերով,

է․լրացնել «ժբ» կետ հետևյակ խմբագրությամբ․

«ժբ․ապահովում է կազմակերպչի բոլոր պատասխանատու անձանց և խաղային օպերացիաներ իրականացնողների համար վավեր օպերացիոն վկայագրերի առկայությունը»․

5) 3-րդ մասի «ա», «բ», «գ» կետերում և վերջին պարբերությունում «խաղատուն և (կամ) շահումով մեքենայացված խաղ և (կամ) անմիջականորեն (խաղասրահի միջոցով) ինտերնետ շահումով խաղ» բառերը փոխարինել «Խաղատան միջոցով մոլեխաղ, ինչպես նաև խաղասրահի միջոցով ինտերնետ մոլեխաղ» բառերով,

6) լրացնել 3.1-ին մաս հետևյալ խմբագրությամբ.

«3.1. Բուքմեյքերային գործունեության կազմակերպիչը`

ա) մասնակցի առաջին իսկ պահանջով տրամադրում է բուքմեյքերային գործունեության կազմակերպման և անցկացման կանոնակարգի լուսապատճենը` գրազադրման պայմաններին ծանոթանալու համար.

բ) բուքմեյքերային գործունեության յուրաքանչյուր կազմակերպիչ կարող է կազմակերպել մեկական խաղասրահ միայն Կոտայքի մարզի Ծաղկաձոր համայնքի վարչական սահմաններում, Վայոց ձորի մարզի Ջերմուկ համայնքի վարչական սահմաններում, Գեղարքունիքի մարզի Սևան համայնքի վարչական սահմաններում, Սյունիքի մարզի Մեղրի համայնքի վարչական սահմաններում, Հայաստանի Հանրապետության մարզերի յուրաքանչյուր վարչական կենտրոնում և Երևան քաղաքի յուրաքանչյուր վարչական շրջանում՝ կրթական և պատմամշակութային օջախներից, պետական և տեղական ինքնակառավարման մարմինների վարչական շենքերից, հիվանդանոցներից Հայաստանի Հանրապետության կառավարության սահմանած հեռավորությամբ և չափանիշներին համապատասխան տարածքներում,

գ) բուքմեյքերային գործունեության կազմակերպման համար նախատեսված շենք-շինությունների՝ խաղասրահների, բուքմեյքերային գրասենյակների յուրաքանչյուր սպասարկման սրահի ընդհանուր մակերեսը չի կարող գերազանցել 200 քառակուսի մետրը․

դ) կազմակերպչի համար պարտադիր են սույն հոդվածի 2․1-ին մասի ա, ա1, բ1, բ4,գ, դ, ե, ե1, ե2, զ, զ1, զ2, է,ը, թ, ժ, ժա, ժբ կետերով նախատեսված պահանջները՝ բուքմեյքերային գործունեության մասով:»,

**Հոդված 12․** Օրենքի 7-րդ հոդվածը շարադրել հետևյալ խմբագրությամբ.

«Հոդված 7. Շահումով խաղերի (բացառությամբ մոլեխաղ չհամարվող) կազմակերպման և անցկացման կանոնակարգը

1․ Շահումով խաղերի (բացառությամբ մոլեխաղ չհամարվող) գործունեության կազմակերպման և անցկացման կանոնակարգը կազմակերպչի կողմից սահմանված, ոլորտի լիազոր օպերատորի հետ համաձայնեցված և լիազոր մարմնի կողմից հաստատված շահումով խաղի գործունեությունը կանոնակարգող հիմնական փաստաթուղթն է։ Կազմակերպման և անցկացման կանոնակարգում (այսուհետ՝ Կանոնակարգ) պետք է նշվեն`

ա) կազմակերպչի անվանումը, կազմակերպական-իրավական ձևը, գտնվելու վայրը, հարկ վճարողի հաշվառման համարը (ՀՎՀՀ).

բ) խաղատան և խաղասրահի միջոցով ինտերնետ մոլեխաղի կազմակերպման դեպքում՝ գործունեության իրականացման վայրը և պաշտոնական կայքի հասցեն, իսկ ինտերնետ մոլեխաղի կազմակերպման դեպքում՝ պաշտոնական կայքի հասցեն.

գ) առաջարկվող մոլեխաղերի տեսակները և քանակը.

դ) մոլեխաղի մեկ տոմսի և (կամ) խաղանիշի (ժետոնի) և (կամ) միավորի գինը.

ե) խաղադրույքի (մասնակցության վճարի) ընդունման կարգը.

զ) մոլեխաղերի անցկացման կարգը (կանոնները) և նկարագրերը.

է) շահումի տարբերակները.

ը) պատասխանատու խաղի կանոնները.

թ) շահումները վճարելու վայրը և կարգը և ժամկետը.

ժ) կազմակերպչի ապրանքային նշանը (լոգոն).

ի) խաղադրույքների (մասնակցության վճարի) չեղարկման անհրաժեշտ և բավարար պայմանների հստակ նկարագրությունը

լ) խաղացողների իրավունքներն ու պարտականությունները.

խ) կազմակերպչի իրավունքներն ու պարտականությունները:

Բուքմեյքերային գործունեության դեպքում Կանոնակարգում պետք է նշվեն`

1) կազմակերպչի անվանումը, կազմակերպական-իրավական ձևը, գտնվելու վայրը, հարկ վճարողի հաշվառման համարը (ՀՎՀՀ),

2) բուքմեյքերային գործունեության տարատեսակը (բուքմեյքերական գրասենյակ/ տոտալիզատոր).

3) բուքմեյքերային գրասենյակի գտնվելու և պաշտոնական կայքի հասցեն․

4) կազմակերպչի ապրանքային նշանը (լոգոն).

4) առաջարկվող գրազների տեսակները և նկարագիրը.

5) խաղադրույքների (մասնակցության վճարի) ընդունման, շահումների հաշվարկման ընթացակարգերը.

6) խաղադրույքների (մասնակցության վճարի) չեղարկման անհրաժեշտ և բավարար պայմանների հստակ նկարագրությունը.

7) շահումների տրման վայրը, ժամկետը և կարգը.

8) մասնակիցների նույնականացման ընթացակարգը.

9) պատասխանատու խաղի կանոնները.

10) կազմակերպչի իրավունքներն ու պարտականությունները.

11) մասնակիցների իրավունքներն ու պարտականությունները։

2. Կանոնակարգը էլեկտրոնային եղանակով համաձայնեցման է ներկայացվում խաղային ոլորտի լիազոր օպերատորին։ Լիազոր օպերատորը 15 աշխատանքային օրվա ընթացքում տալիս է համաձայնություն Կանոնակարգի վերաբերյալ կամ մերժում է համաձայնության տրամադրումը, եթե Կանոնակարգում լրացված խաղային արտադրանքների վերաբերյալ տվյալները չեն համապատասխանում Հայաստանի Հանրապետության կառավարության կողմից սահմանված չափորոշիչներին՝ նշելով մերժման հիմքերը։

3․ Կանոնակարգը էլեկտրոնային եղանակով լիազոր մարմնի հաստատմանն է ներկայացվում գործունեության կազմակերպման լիցենզիա ստանալու հայտի հետ միասին:

4․ Լիազոր մարմնի կողմից Կանոնակարգը հաստատվում կամ մերժվում է լիցենզիայի տրամադրման կամ մերժման ժամկետներում։

5․ Կանոնակարգում կատարվող փոփոխություններն ու լրացումները կազմակերպիչը համաձայնեցնում է ոլորտի լիազոր օպերատորի հետ և ներկայացնում է լիազոր մարմնի հաստատմանը` նախքան դրանց կիրառումը: Ոլորտի լիազոր օպերատորը Կանոնակարգում կատարվող փոփոխություննեին ու լրացումներին տալիս է համաձայնություն կամ մերժում է համաձայնության տրամադրումը՝ արտադրանքների վերաբերյալ տվյալների Հայաստանի Հանրապետության կառավարության կողմից սահմանված չափորոշիչներին չհամապատասխանելու դեպքում՝ նշելով մերժման հիմքերը, իսկ լիազոր մարմինը հաստատում կամ մերժում է հաստատումը՝ 10 աշխատանքային օրվա ընթացքում։

6․ Լիազոր մարմինը չի հաստատում Կանոնակարգը և դրանում կատարվող լրացումները և փոփոխությունները՝ նշելով մերժման հիմքերը, եթե դրանք՝

ա) հակասում են Հայաստանի Հանրապետության օրենքներին կամ իրավական այլ ակտերին.

բ) կվտանգեն խաղացողների շահերը.

գ) հակասում են սույն հոդվածի 1-ին մասի պահանջներին։

7․ Կանոնակարգը հաստատվելուց հետո շահումով խաղի (բացառությամբ մոլեխաղ չհամարվող) կազմակերպչի կողմից տեղադրվում է պաշտոնական կայքում։ Միաժամանակ, կայքում տեղադրվում են նաև հետևյալ տեղեկությունները․

ա) լիցենզիայի համարը․

բ) քսանմեկ տարին չլրացած անձանց ինտերնետ մոլեխաղերին մասնակցելն արգելելու մասին տեղեկատվությունը.

գ) մոլեխաղերի նկարագրերը, անցկացման կարգը (կանոնները) կամ ինտերնետային էջի հասցեն, որտեղ կարելի է ծանոթանալ այդ տեղեկատվությանը.

դ) խաղադրույքների (մասնակցության վճարների) ընդունման կարգը։

8․ Պաշտոնական կայքում տեղադրված տեղեկությունները համարվում են լիազոր մարմնի կողմից հաստատված համապատասխան Կանոնակարգի անբաժանելի մասը:»,

**Հոդված 13․** Օրենքի 3-րդ գլխի վերնագրում «խաղատների» բառը փոխարինել «(բացառությամբ մոլեխաղ չհամարվող շահումով խաղերի)» բառերով։

**Հոդված 14․** Օրենքի 8-րդ հոդվածը՝

1)Վերնագրում և 1-ին մասում «խաղատների» բառը փոխարինել «(բացառությամբ մոլեխաղ չհամարվող շահումով խաղերի)» բառերով,

2) 1-ին մասում լրացնել պարբերություն հետևյալ խմբագրությամբ․

«Շահումով խաղերի և ինտերնետ շահումով խաղերի կազմակերպման լիցենզիայի հայտ կարող է ներկայացնել այն առևտրային կազմակերպությունը՝

ա) որի նշանակալից մասնակցություն ունեցող և պատասխանատու անձինք, իրական շահառուները համապատասխանում են սույն օրենքի 4.1-րդ հոդվածով սահմանված պահանջներին,

բ) որի պատասխանատու անձն ունի օպերացիոն վկայագիր,

գ) հայտը ներկայացնելու օրվան նախորդող վերջին հաշվետու ժամանակաշրջանի դրությամբ չունի հարկային մարմնի կողմից վերահսկվող հարկային եկամուտների և այլ պարտադիր վճարների գծով ժամկետանց պարտավորություններ,

դ) ՀՀ պետական բյուջե է վճարել «Պետական տուրքի մասին» ՀՀ օրենքով սահմանված տուրքի գումարը:»

3) 1.1 մասից հանել «կամ խաղատան» բառերը,

4) 2-րդ մասի «բ» կետը շարադրել հետևյալ խմբագրությամբ.

«բ) հայտատուն չի համապատասխանում սույն հոդվածի 1-ին մասի 2-րդ պարբերությամբ սահմանված պահանջներին,»,

5) 3-րդ, 4-րդ, 5-րդ և 6-րդ մասերն ուժը կորցրած ճանաչել։

**Հոդված 15․** Օրենքի 9-րդ հոդվածը՝

1. Վերնագրից հանել «և խաղատների» բառերը,
2. 1-ին և 2-րդ մասերում «և խաղատների» բառերը փոխարինել «(բացառությամբ մոլեխաղ չհամարվող շահումով խաղերի)» բառերով»։
3. Լրացնել4-րդ մաս հետևյալ խմբագրությամբ․

«4․Վերահսկող մարմնի իրավասու պաշտոնատար անձանց կողմից մոլեխաղ չհամարվող շահումով խաղերի սույն օրենքով սահմանված պահանջների խախտումներն արձանագրվում են Վարչական իրավախախտումների վերաբերյալ Հայաստանի Հանրապետության օրենսգրքով սահմանված կարգով։»։

**Հոդված 16․** Օրենքի 10-րդ հոդվածը՝

1) Վերնագրում «և խաղատան» բառերը փոխարինել «(բացառությամբ մոլեխաղ չհամարվող շահումով խաղերի)» բառերով,

**2)**  1-ին մասը շարադրել հետևյալ խմբագրությամբ.

«1. Շահումով խաղերի և ինտերնետ շահումով խաղերի (բացառությամբ մոլեխաղ չհամարվող շահումով խաղերի) կազմակերպիչը էլեկտրոնային եղանակով վերահսկող մարմին է ներկայացնում ֆինանսական հոսքերի մասին ամսական հաշվետվություն, որի ներկայացման կարգը, ժամկետները, բովանդակությունը և ձևը սահմանում է վերահսկող մարմնի ղեկավարը:»,

**3)** 2-րդ մասն ուժը կորցրած ճանաչել,

**Հոդված 17․** Օրենքի 11-րդ հոդվածի 3-րդ մասում «բ2» բառից հետո լրացնել«ժա» և«բ4» բառից հետո լրացնել«ը» տառը։

**Հոդված 18․** Օրենքի 12-րդ հոդվածի 3-րդ մասի «ա» կետից հանել «ու հրապարակման» բառերը։

**Հոդված 19․Օրենքի 13-րդ հոդվածը՝**

1. 1-ին մասը շարադրել հետևյալ խմբագրությամբ․

«1․  Տուգանքը կիրառվում և գանձվում է վերահսկող մարմնի կողմից՝ սույն օրենքով, ինչպես նաև «Հայաստանի Հանրապետությունում ստուգումների կազմակերպման և անցկացման մասին» և «Վարչարարության հիմունքների և վարչական վարույթի մասին» օրենքներով սահմանված կարգով։

1. 2-րդ մասը՝

ա․ «ա» կետում «ավտոմատ» բառը փոխարինել «արտադրանք» բառով, «երկու հարյուր » բառերը փոխարինել «հինգ հարյուր » բառերով,

բ․«բ2» կետում «հինգ հարյուր հազար» բառերը փոխարինել «մեկ միլիոն» բառերով,

գ․ «ե» կետում «հարյուր հազար հայկական» բառերը փոխարինել «երեք հարյուր հազար» բառերով,

ե․ «զ» կետից հանել «3-րդ կամ 5-րդ մասերով» բառերը,

զ․լրացնել «ժ» կետ հետևյալ խմբագրությամբ․

«ժ) խախտել է սույն օրենքի 6-րդ հոդվածի 2-րդ մասի «ժz» կամ 2.1-ին մասի «ժբ» կետերով սահմանված պահանջը` խախտման յուրաքանչյուր դեպքի համար` հինգ հարյուր հազար դրամ»։

1. Լրացնել 5-րդ մաս հետևյալ խմբագրությամբ․

«5․ Մոլեխաղ չհամարվող շահումով խաղի կազմակերպիչների կողմից սույն օրենքի պահանջների խախտումների համար պատասխանատվությունը կիրառվում է է Վարչական իրավախախտումների վերաբերյալ Հայաստանի Հանրապետության օրենսգրքով սահմանված կարգով՝ 4-րդ հոդվածի 4-րդ մասով նախատեսված յուրաքանչյուր խախտման դեպքի համար՝ հարյուրհիսուն հազար դրամի չափով, իսկ 4-րդ հոդվածի 5-րդ մասով նախատեսված յուրաքանչյուր խախտման դեպքի համար՝ հիսուն հազար դրամի չափով։»։

**Հոդված 20**․Օրենքի 14-րդ հոդվածը՝

1) 1-ին մասի «ա» կետում «ժա» բառից հետո լրացնել «կամ 4-րդ հոդվածի 4-րդ մասի կամ 4-րդ հոդվածի 6-րդ մասի կամ 6-րդ հոդվածի 3․1 մասի «գ» կետի» բառերը։

1. Լրացնել 3-րդ մաս հետևյալ խմբագրությամբ․

«3․ Լիցենզիայի գործողության կասեցման ժամկետի ընթացքում կազմակերպիչը չի կարող իրականացնել շահումով խաղերի, ինտերնետ շահումով խաղերի կազմակերպման գործունեություն, բացառությամբ շահումների տրման գործողությունների»:

**Հոդված 21**․ Օրենքի 15-րդ հոդվածը՝

1. 1-ին մասը լրացնել «զ» կետ հետևյալ խմբագրությամբ․

«զ) եթե կազմակերպիչը խախտել է սույն օրենքի 6-րդ հոդվածի՝ 3-րդ մասը կամ 3․1 մասի «բ» կետը։»։

 **Հոդված 22․**Օրենքում լրացնել 4.1-ին գլուխ` հետևյալ խմբագրությամբ.

«ԳԼՈՒԽ 4.1

ԽԱՂԱՅԻՆ ՈԼՈՐՏԻ ԼԻԱԶՈՐՎԱԾ ՕՊԵՐԱՏՈՐԸ

Հոդված 15.1. Խաղային ոլորտի լիազորված օպերատորը ՝

1) ապահովում է շահումով խաղերի կամ վիճակախաղերի կազմակերպչների օպերացիոն վկայագրերի տրամադրման, երկարաձգման և դադարեցման գործընթացը,

2) ապահովում է անկախ փորձարկման լաբորատորիայի ճանաչման, երկարաձգման և դրանց լիազորությունների դադարեցման, ինչպես նաև սույն օրենքով նախատեսված դեպքերում լաբորատորիայի ճանաչման կասեցման գործընթացը

3) ապահովում է շահումով խաղերի կամ վիճակախաղերի կազմակերպման գործունեություն իրականացնողներին Հայաստանի Հանրապետության կառավարության սահմանած կիրառելի չափորոշիչներին համապատասխանության մասով խաղային արտադրանքների ստուգման, ինչպես նաև համապատասխանության սերտիֆիկաների տրամադրման գործընթացը,

4) ապահովում է կազմակերպիչների խաղային արտադրանքների միացումը մոնիտորինգային կենտրոնին,

5) սահմանում և հրապարակում է շահումով խաղերի կամ վիճակախաղերի ի օպերացիոն վկայագիր ստանալու և երկարաձգելու ժամկետները, վճարի չափերը,

6) սահմանում և հրապարակում է անկախ փորձարկման լաբորատորիայի ճանաչման և ժամկետների երկարաձգման համար վճարի չափերը,

7) սույն օրենքով սահմանված գործառույթների իրականացման շրջանակում շահումով խաղերի կամ վիճակախաղերի կազմակերպման գործունեություն իրականացնողներից և ճանաչված անկախ փորձարկման լաբորատորիաներից պահանջում է խաղային գործունեության և խաղային ոլորտը կարգավորող օրենքներին և կարգավորումներին համապատասխանության վերաբերյալ տեղեկություններ և փաստաթղթեր՝ ներկայացնելով նշված պահաջի նպատակը․

8) իրականացնում է այցելություններ շահումով խաղերի կամ վիճակախաղերի գործունեություն իրականացնողներին` օպերացիոն վկայագրերի տրամադրման վերաբերյալ և ճանաչման մասին հայտ ներկայացրած լաբորատորիաներ` անկախ փորձարկման լաբորատորիայի ճանաչման վերաբերյալ հարցերում օժանդակելու նպատակով, ինչպես նաև խաղային ոլորտը կարգավորող օրենքներին և կարգավորումներին համապատասխանության մասին հիմնավոր կասկածի առկայության դեպքում․

9) շահումով խաղերի կամ վիճակախաղերի կազմակերպչների գործունեության ընթացքում Օրենքով նախատեսված պահանջների խախտումներ հայտնաբերելու դեպքում նշված տեղեկատվությունը Հայաստանի Հանրապետության կառավարության սահմանած կարգով և ժամկետներում տրամադրում է լիազոր և վերահսկող մարմիններին․

10) համագործակցում է պետական կառավարման համապատասխան մարմինների հետ,անհրաժեշտության դեպքում տրամադրում է խորհրդատվություն և մասնագիտական աջակցություն

11) իրականացնում է խաղային ոլորտի շուկայի մոնիտորինգ զարգացումների մասով

12) տեղեկացնում և խորհրդատվություն է տրամադրում պետական մարմիններին խաղային շուկայի վիճակի, շուկան կարգավորող մեխանիզմների բարելավումների և ոլորտում մտահոգություն առաջացնող զարգացումների վերաբերյալ,

13) հրապարակում և հաշվառում է այն արտադրատեսակների ցանկը՝ արտադրատեսակների իրավական սահմանումների հետ մեկտեղ, որոնք սույն օրենքով սահմանված մոլեխաղերի կազմակերպման համար նախատեսված արտադրանքներ չեն կամ չեն գտնվում «Վիճակախաղերի մասին» օրենքի գործողության շրջանակում,

14) իր կայքում հրապարակում է ճանաչված անկախ փորձարկման լաբորատորիաների ցանկը,

15) ապահովում է իր մոտ աշխատանքային և քաղաքացիաիրավական պայմանագրերի շրջանակում աշխատանք կամ ծառայություն մատուցող անձանց՝ սույն օրենքով սահմանված փոխկապակցված համարվելու պահանջները․

16) համաձայնություն տալու նպատակով իրականացնում է մոլեխաղերի կամ վիճակախաղերի գործունեության կազմակերպման կանոնակարգերի և դրանցում կատարվող փոփոխությունների և լրացումների փորձաքննություն` նախքան լիազոր մարմնի կողմից դրանց հաստատումը` ՀՀ կառավարության կողմից սահմանված չափորոշիչների համապատասխանության մասով,

17) ՀՀ կառավարության սահմանած կարգով վերահսկող մարմնին տրամադրում է մոնիտորինգային կենտրոնում պահպանվող տվյալներին հեռահար մատչման հնարավորություն` տվյալների սահմանված խմբերի դիտանցումը սահմանված պարբերականությամբ ապահովելու նպատակով,

18) իրականացնում է մոնիտորինգային կենտրոնի հետ կապն ապահովող շահումով խաղերի կամ վիճակախաղերի կազմակերպչների խաղային արտադրանքների և սարքավորումների և ծրագրային ապահովման միջոցների սպասարկումը,

19) իր կողմից սույն օրենքով սահմանված լիազորությունների կատարման համար կազմակերպչի հետ կնքում է ծառայությունների մատուցման պայմանագիր,

20) ապահովում է իր կողմից մատուցվող ծառայությունների շրջանակում ստացված տեղեկատվության գաղտնիությունը և տրամադրում է նշված տեղեկատվությունը սույն օրենքով սահմանված մարմիններին և կարգով․

21) սահմանում է իր կողմից մատուցվող ծառայությունների գները և հրապարակում է իր պաշտոնական կայքում:

Հոդված 15.2. Խաղային արտադրանքներ շահագործողներին շահումով խաղերի և վիճակախաղերի անցկացման օպերացիոն վկայագրերի տրամադրումը

1. Շահումով խաղերի կամ վիճակախաղերի անցկացման օպերացիոն վկայագիրը տրամադրվում է՝

ա) 21 տարեկանից բարձր և օրինական խնամակալության ներքո չգտնվող ֆիզիկական անձանց, որոնք՝

• չունեն դատվածություն խարդախության, փողերի լվացման, կազմակերպված հանցավորության, ահաբեկչության կամ խաղերի հետ կապված իրավախախտումների համար,

• նախկինում չեն ունեցել ոլորտի լիազորված օպերատորի կողմից դադարեցված շահումով խաղերի կամ վիճակախաղերի անցկացման օպերացիոն վկայագիր, բացառությամբ սույն օրենքի 5-րդ հոդվածի 1-ին կետի հիմքով դադարեցման դեպքերի,

• շահումով խաղերի կամ վիճակախաղերի անցկացման օպերացիոն վկայագիր ստանալու նպատակով ոլորտի լիազորված օպերատորին գիտակցաբար չեն ներկայացրել կեղծ տեղեկություններ,

• Վկայագիր ստանալու համար կատարել են համապատասխան վճարումները:

բ) օպերացիոն վկայագիր ձեռք բերելու համար հայտ ներկայացնելուն նախորդող երկու տարվա ընթացքում չի պաշտոնավարել խաղային ոլորտը վերահսկող մարմնում և անմիջական հսկողություն է իրականացրել տվյալ ոլորտի նկատմամբ,

գ) օպերացիոն վկայագիր ձեռք բերելու համար հայտ ներկայացնելուն նախորդող երկու տարվա ընթացքում չի պաշտոնավարել լիազոր մարմնում և իրականացրել լիցենզիայի տրամադրման գործընթաց,

դ) հայտ ներկայացնելուն նախորդող երկու տարվա ընթացքում չի հանդիսացել խաղային ոլորտի լիազորված օպերատորի վարձու աշխատող և իրականացրել շահումով խաղերին կամ վիճակախաղերին առնչվող աշխատանք:

2. Շահումով խաղերի կամ վիճակախաղերի անցկացման օպերացիոն վկայագիր ձեռք բերելու համար ֆիզիկական անձը առցանց պորտալի միջոցով՝ [կայքի հասցեով] հայտ է ներկայացնում խաղային ոլորտի լիազորված օպերատորին: Հայտը լրացվում է ոլորտի լիազորված օպերատորի կողմից սահմանված համապատասխան ձևաթղթի վրա` դրան կցելով.

ա) անձը հաստատող փաստաթղթի գունավոր կրկնօրինակը,

բ) դատվածության բացակայության վերաբերյալ համապատասխան գերատեսչության կողմից վերջին 1 ամսվա ընթացքում տրամադրված տեղեկանք,

գ) վկայագիր ստանալու համար ոլորտի լիազորված օպերատորի կողմից սահմանած վճարի փաստը հաստատող անդորրագիրը, որը որոշվելու է տվյալ օրվա դրությամբ մարմնի կայքում հրապարակված վճարման չափերով

դ) սույն հոդվածի 1-ին կետի բ, գ և դ ենթակետերում նշված մարմինների կողմից վերջին 1 ամսվա ընթացքում տրամադրված տեղեկանքները՝ հայտ ներկայացնելուն նախորդող երկու տարվա ընթացքում ոլորտին առնչություն ունեցող վարձու աշխատող չհանդիսանալու վերաբերյալ:

Հայտը բավարարվելու դեպքում ոլորտի լիազորված օպերատորը 5 աշխատանքային օրվա ընթացքում հայտատուին տրամադրում է թվագրված վկայագրի մասին ծանուցում և շահումով խաղերի կամ վիճակախաղերի անցկացման օպերացիոն վկայագրի եզակի նույնականացման համար։ Շահումով խաղերի կամ վիճակախաղերի անցկացման յուրաքանչյուր օպերացիոն վկայագիրը վավեր է ծանուցման ամսաթվից սկսած` երկու տարի ժամկետով։

Շահումով խաղերի կամ վիճակախաղերի անցկացման օպերացիոն վկայագրի գործողության ժամկետը երկարաձգելու համար օպերացիոն վկայագրի իրավատերը պետք է իր գործող վկայագրի գործողության ժամկետը լրանալուց առնվազն երեք ամիս առաջ ներկայացնի վկայագրի ժամկետը երկարաձգելու հայտ, որի ձևը նույնպես սահմանում է ոլորտի լիազորված օպերատորը, դրան կցելով սույն հոդվածով սահմանված փաստաթղթերը: Գործողության ժամկետը երկարաձգված շահումով խաղերի կամ վիճակախաղերի անցկացման օպերացիոն վկայագիրը վավեր է նախկին վկայագրի գործողության ժամկետը լրանալու օրվանից հետո` երկու տարի ժամկետով։

3. Վկայագիր տրամադրելու կամ երկարաձգելու հայտը մերժվում է, եթե՝

ա) հայտին կից ներկայացվող փաստաթղթերը ոչ ամբողջական են,

բ) հայտին կից փաստաթղթերը չեն համապատասխանում օրենքների և իրավական ակտերի պահանջներին, կամ դրանցում ներկայացված են կեղծ տեղեկություններ,

գ) օրենքով նախատեսված այլ դեպքերում:

Հայտի մերժման հիմքերի վերաբերյալ ոլորտի լիազորված օպերատորը 5 աշխատանքային օրվա ընթացքում պատշաճ ձևով տեղեկացնում է հայտատուին:

Հոդված 15.3. Շահումով խաղերի կամ վիճակախաղերի անցկացման օպերացիոն վկայագրի գործողության դադարեցումը

Շահումով խաղերի կամ վիճակախաղերի անցկացման օպերացիոն վկայագրի գործողությունը ոլորտի լիազորված օպերատորի կողմից կարող է դադարեցվել հետևյալ դեպքերում.

1. վկայագրի իրավատիրոջ դիմումի համաձայն,

2. եթե հայտնի է դարձել վկայագիր տրամադրելու համար պարտադիր պայմաններից որևէ մեկի այնպիսի փոփոխություն, որը կհանգեցներ վկայագրի չտրամադրմանը,

3. չի կատարվում սույն օրենքի 15․4 հոդվածով սահմանված օպերացիոն վկայագրի իրավատիրոջ պարտավորություններից որևէ մեկը,

4. եթե ոլորտի լիազորված օպերատորինն ունի հիմնավոր կասկած առ այն, որ օպերացիոն վկայագիր ստանալու համար դիմելիս ներկայացվել են ակնհայտ կեղծ տեղեկություններ,

5. եթե վկայագրի իրավատերը հանդիսանում է շահումով խաղերի կամ վիճակախաղերի կազմակերպչի պատասխանատու անձ, որի լիցենզիայի գործողությունը, որպես պատասխանատվության միջոց դադարեցվել է լիազոր մարմնի կողմից,

6. եթե վկայագրի իրավատերն այնպիսի շահումով խաղերի կամ վիճակախաղերի կազմակերպչի կառավարման մարմնի անդամ է, որի լիցենզիայի գործողությունը, որպես պատասխանատվության միջոց դադարեցվել է լիազոր մարմնի կողմից,

 7. եթե վկայագրի իրավատերն այնպիսի շահումով խաղերի կամ վիճակախաղերի կազմակերպչի որակավորված բաժնետեր է, որի լիցենզիայի գործողությունը որպես պատասխանատվության միջոց դադարեցվել է լիազոր մարմնի կողմից:

Հոդված 15.4. Շահումով խաղերի և կամ վիճակախաղերի անցկացման օպերացիոն վկայագրի իրավատիրոջ պարտականությունները

Շահումով խաղերի կամ վիճակախաղերի անցկացման օպերացիոն վկայագրի իրավատերը պարտավոր է՝

1. Ոլորտի լիազորված օպերատորին տեղեկացնել ցանկացած քրեական վարույթի մասին, որը հարուցվել է իր դեմ աշխարհի ցանկացած վայրում՝ խարդախության, փողերի լվացման, կազմակերպված հանցավորության, ահաբեկչության կամ խաղային ոլորտի հետ կապված գործունեության համար,

2. Բացառությամբ անձը հաստատող փաստաթղթի գործողության ժամկետը լրանալու՝ ոլորտի լիազորված օպերատորին տեղեկացնել ցանկացած փոփոխության վերաբերյալ՝ փաստը իրական ուժ ստանալուց հետո 10 աշխատանքային օրվա ընթացքում, որը վերաբերում է օպերացիոն վկայագրի ստանալու հայտով ներկայացված փաստաթղթերին կամ հայտարարություններին:

Հոդված 15.5. Անկախ փորձարկման լաբորատորիաների ճանաչումը

1. Անկախ փորձարկման լաբորատորիան կարող է լինել իրավաբանական անձ կամ մասնաճյուղ, որը՝

ա) որը գրանցված է Հայաստանի Հանրապետության իրավաբանական անձանց պետական ռեգիստրի գործակալությունում,

բ) որը չունի շահումով խաղերի կամ վիճակախաղերի կազմակերպչի օպերացիոն վկայագիր ունեցող պատասխանատու անձ կամ աշխատակից,

գ) որի պատասխանատու անձը, նշանակալից մասնակցություն ունեցող բաժնետերը անկախ փորձարկման լաբորատորիայի Ճանաչման հայտը ներկայացնելուն նախորդող երկու տարվա ընթացքում չեն ունեցել օրենսդրությամբ սահմանված անհրաժեշտ հարաբերություններից բացի այլ ֆինանսական կամ առևտրային կապ շահումով խաղերի կազմակերպիչների, շահումով խաղերի կամ վիճակախաղերի կազմակերպիչների մատակարարների կամ խաղային արտադրանքներ արտադրողների հետ

դ) որը գործունեություն է ծավալում հասարակական նշանակության առանձին շինությունում,

ե) որն ունի սույն օրենքով սահմանված գործառույթների իրականացումն ապահովող միջոցներ, որոնք երաշխավորում են իր տրամադրության տակ գտնվող և իր կողմից մշակվող տվյալների և տեղեկությունների հավաքագրման, պահպանման և մշակման անվտանգությունը, գաղտնիությունը և դրանց օգտագործումը բացառապես ՀՀ օրենքներով սահմանված նպատակներով:

2. Անկախ փորձարկման լաբորատորիան խաղային ոլորտի լիազորված օպերատորի կողմից ճանաչվելու համար պարտավոր է առցանց պորտալի միջոցով՝ [կայքի հասցեով] խաղային ոլորտի լիազորված օպերատորին ներկայացնի հայտ։ Հայտը լրացվում է ոլորտի լիազորված օպերատորի կողմից սահմանված համապատասխան ձևաթղթի վրա` դրան կցելով.

ա) իրավաբանական անձանց պետական ռեգիստրի գործակալությունում գրանցման վկայականը,

բ) կազմակերպական սխեմա, որով սահմանվում է անկախ փորձարկման լաբորատորիայի սեփականությունը և դրա կապը իրավաբանական անձի որևէ այլ սուբյեկտի հետ

գ) Խաղային ոլորտի լիազորված օպերատորի կողմից սահմանված ձևով հայտարարագիր՝ սույն հոդվածով սահմանված պահանջներին համապատասխանության վերաբերյալ։

դ) գործունեության իրականացման վայրի /լաբորատորիայի/ սեփականության իրավունքի կամ անշարժ գույքի օգտագործման իրավունքի պետական գրանցման վկայականի պատճենը,

ե) պատասխանատու անձի անձը հաստատող փաստաթղթի գունավոր կրկնօրինակը,

զ) խաղային արտադրանքներ փորձարկող անկախ լաբորատորիայի յուրաքանչյուր սուբյեկտի համար ԻՍՕ/ԻԷԿ 17020 հավատարմագիր` տրված ուղղակիորեն հավատարմագրման ազգային մարմնի կամ ԻՍՕ/ԻԷԿ 17020 հավատարմագրեր տրամադրելու համար ազգային մարմնի կողմից փոխադարձ ճանաչման մասին երկկողմ կամ բազմակողմ համաձայնագրերի միջոցով ճանաչված այլ մարմնի կողմից,

է) խաղային արտադրանքներ փորձարկող անկախ լաբորատորիայի յուրաքանչյուր սուբյեկտի համար ԻՍՕ/ԻԷԿ 17025 հավատարմագիր` տրված ուղղակիորեն հավատարմագրման ազգային մարմնի կամ ԻՍՕ/ԻԷԿ 17025 հավատարմագրեր տրամադրելու համար ազգային մարմնի կողմից փոխադարձ ճանաչման մասին երկկողմ կամ բազմակողմ համաձայնագրերի միջոցով ճանաչված այլ մարմնի կողմից,

ը) խաղային արտադրանքներ փորձարկող անկախ լաբորատորիայի յուրաքանչյուր սուբյեկտի համար ԻՍՕ/ԻԷԿ 17065 հավատարմագիր` տրված ուղղակիորեն հավատարմագրման ազգային մարմնի կամ ԻՍՕ/ԻԷԿ 17065 հավատարմագրեր տրամադրելու համար ազգային մարմնի կողմից փոխադարձ ճանաչման մասին երկկողմ կամ բազմակողմ համաձայնագրերի միջոցով ճանաչված այլ մարմնի կողմից,

թ) ապացույց առ այն, որ անկախ փորձարկման լաբորատորիայում աշխատող ֆիզիկական անձանց շարքում լինեն հետևյալ նվազագույն որակավորումները և սերտիֆիկացումները.

թ1) ԻՍՕ/ԻԷԿ 17025 ներքին աուդիտոր,

թ2) շահումով խաղերի և/կամ վիճակախաղերի կազմակերպման գործունեության աուդիտի մասով կարողությունը փաստող որակավորումներից մեկը,

թ3) համակարգ թափանցման և խոցելիության մասով կարողությունը փաստող որակավորումներից մեկը,

թ4) Պատահական թվերի գեներատորների փորձարկման հետ առնչվող որևէ առարկայից մագիստրոսի կամ դոկտորի գիտական աստիճան,

թ5) Իրավունքին առնչվող որևէ առարկայից բակալավրի, մագիստրոսի կամ դոկտորի գիտական աստիճան կամ այնպիսի որակավորում, որը հնարավորություն է տալիս զբաղվել իրավաբանական գործունեությամբ,

ժ) Անկախության ապահովման և շահերի բախման կարգավորման վերաբերյալ անկախ փորձարկման լաբորատորիայի փաստաթղթավորված քաղաքականությունը,

ի) Տվյալների պաշտպանության վերաբերյալ անկախ փորձարկման լաբորատորիայի փաստաթղթավորված քաղաքականությունը։

3.Պատշաճ ձևով ներկայացրած հայտի հիման վրա խաղային ոլորտի լիազորված օպերատորը հայտատուին տրամադրում է ճանաչման մասին թվագրված ծանուցում: Անկախ փորձարկման լաբորատորիան համարվում է ճանաչված` ճանաչման մասին ծանուցման ամսաթվից։

 Անկախ փորձարկման լաբորատորիայի ճանաչումն չի կարող տրվել օգտագործման, ենթակա չէ փոխանցման, օտարման, գրավադրման այլ անձանց՝ ամբողջությամբ կամ մասնակի։

4. Խաղային ոլորտի լիազորված օպերատորը ճանաչված անկախ փորձարկման լաբորատորիայի ճանաչումը կարող է երկարաձգել: Սույն հոդվածով սահմանված փաստաթղթերը ներկայացնելուց հետո ոլորտի լիազորված օպերատորը ճանաչված անկախ փորձարկման լաբորատորիային տրամադրում է շարունակական ճանաչման մասին ծանուցում:

Հոդված 15.6. Անկախ փորձարկման լաբորատորիայի ճանաչման դադարեցումը

1. Անկախ փորձարկման լաբորատորիայի ճանաչումը խաղային ոլորտի լիազորված օպերատորի կողմից կարող է դադարեցվել ՝

ա) ճանաչված անկախ փորձարկման լաբորատորիայի դիմումի համաձայն,

բ) ճանաչված անկախ փորձարկման լաբորատորիայի կողմից սույն օրենքի 9-րդ հոդվածով սահմանված պարտավորությունների չկատարման դեպքում,

գ) առկա է անկախ փորձարկման լաբորատորիայի ճանաչման համար պարտադիր պայմաններից որևէ մեկի այնպիսի փոփոխություն, որը կարող էր հանգեցնել անկախ փորձարկման լաբորատորիայի չճանաչմանը,

դ) ճանաչված անկախ փորձարկման լաբորատորիան չի կատարում կամ խախտել է սույն հոդվածի 2-րդ մասի 2-րդ պարբերությամբ սահմանված պահանջները։

 2. Սույն օրենքի 15․7 հոդվածով կամ սույն հոդվածի 1-ին մասի «գ» կերով սահմանված պահանջները չկատարելու դեպքում խաղային ոլորտի լիազորված օպերատորը կասեցնում է անկախ փորձարկման լաբորատորիայի ճանաչումը:

Սույն մասով նախատեսված կասեցումը կիրառելու դեպքումխաղային ոլորտի լիազորված օպերատորը իրավասու է ճանաչված անկախ փորձարկման լաբորատորիային թույլատրել 1-ամսյա ժամկետում վերացնել այն բացթողումները և խախտումները, որոնք կարող են հանգեցնել դրա ճանաչման դադարեցմանը։

Անկախ փորձարկման լաբորատորիայի ճանաչման կասեցման ժամանակահատվածում դադարեցվում է ճանաչված անկախ փորձարկման լաբորատորիայի կողմից համապատասխանության սերտիֆիկատների կամ խաղային արտադրանքների ստուգման եզրակացությունների տրամադրման գործընթացը:

Հոդված 15.7. Խաղային ոլորտի լիազորված օպերատորի փորձարկման լաբորատորիայի և ճանաչված անկախ փորձարկման լաբորատորիաների պարտականությունները

1. Խաղային արտադրանքներ շահագործող շահումով խաղերի և /կամ վիճակախաղերի կազմակերպիչներին համապատասխանության սերտիֆիկատների տրամադրելու համար փորձարկման լաբորատորիան կամ ճանաչված անկախ փորձարկման լաբորատորիան պետք է ապահովի՝

ա) խաղային արտադրանքի փորձարկում` խաղային ոլորտը կարգավորող օրենքներին և իրավական նորմերին համապատասխանության մասով,

բ) խաղային արտադրանքի փորձարկում ԻՍՕ/ԻԷԿ 17020 չափորոշիչի համաձայն,

գ) խաղային արտադրանքի փորձարկում ԻՍՕ/ԻԷԿ 17025 չափորոշիչի համաձայն,

դ) ԻՍՕ/ԻԷԿ 17065 չափորոշիչին համապատասխանության սերտիֆիկատի տրամադրում,

ե) բացառի խաղային արտադրանքի փորձարկման իրականացումը ճանաչված անկախ փորձարկման լաբորատորիայի սուբյեկտներից բացի այլ սուբյեկտների կողմից,

զ) խաղային արտադրանքի փորձարկման աշխատանքների բաժանման դեպքում ցանկացած փուլում համապատասխանության սերտիֆիկատի ամբողջականությունը,

է) փորձարկման իրականացումը վերահսկվող անձնակազմի կողմից, որն ունի պահանջվող փորձարկմանն առնչվող բավարար որակավորումներ, սերտիֆիկացումներ և փորձ:

2. Շահումով խաղերի կամ վիճակախաղերի կազմակերպիչներին խաղային արտադրանքների ստուգման արդյունքում ստուգման եզրակացության տրամադրում: Խաղային արտադրանքների ստուգման եզրակացություն տրամադրելու համար փորձարկման լաբորատորիան պետք է ապահովի՝

ա) խաղային արտադրանքների ստուգման իրականացում խաղային ոլորտը կարգավորող իրավական ակերի համապատասխանության մասով,

բ) խաղային արտադրանքների ստուգման իրականացում միայն ճանաչված անկախ փորձարկման լաբորատորիայի կողմից,

գ) խաղային արտադրանքների ստուգման եզրակացության ամբողջականությունը` անկախ այդ աշխատանքի բաժանումից,

դ) սույն օրենքի 15․8-րդ հոդվածի 6-րդ մասի «դ» կետի համաձայն՝ աուդիտն իրականացնող ֆիզիկական անձի կողմից սույն օրենքի 15․5-րդ հոդվածի 2-րդ կետի «թ2» ենթակետով սահմանված առնվազն մեկ սերտիֆիկատի առկայություն։

3. Փորձարկման լաբորատորիան պարտավոր է՝

ա) հավաստել բոլոր փորձարկումները, որոնք հանգեցնում են իր կողմից համապատասխանության սերտիֆիկատ տրամադրելուն,

բ) վարի բոլոր տրամադրված համապատասխանության սերտիֆիկատների և փորձարկմամբ ստացված բոլոր այն հիմքերի հաշվառում, որոնք հանգեցրել են համապատասխանության սերտիֆիկատի տրամադրմանը,

գ) հավաստել ստուգման այն ընթացակարգը, որը հանգեցնում է իր կողմից խաղային արտադրանքների ստուգման եզրակացության տրամադրելուն,

դ) վարի խաղային արտադրանքների ստուգումների բոլոր տրամադրված եզրակացությունների և դրանց տրամադրմանը հանգեցրած փաստաթղթերի հաշվառում:

4. Ճանաչված անկախ փորձարկման լաբորատորիան ի լրումն 3-րդ կետի պահանջների պարտավոր է`

ա) դրա ճանաչման մասին ծանուցման ամսաթվի տարին լրանալուն նախորդող ամսվա ընթացքում կամ խաղային ոլորտի լիազորված օպերատորի պահանջով խաղային ոլորտի լիազորված օպերատորին ներկայացնի այն փաստաթղթերը, որոնք կբավարարեն սույն օրենքի 15․8-րդ հոդվածի 6-րդ մասի «դ», «ե», «զ» և «է» կետերի պահանջները,

բ) խաղային ոլորտի լիազորված օպերատորի պահանջով տրամադրի նախորդ հինգ տարիների ընթացքում համապատասխանության սերտիֆիկատի տրամադրմանը հանգեցրած` փորձարկմամբ ստացված ցանկացած հիմնավորում,

գ) խաղային ոլորտի լիազորված օպերատորի պահանջով տրամադրի ցանկացած փաստաթուղթ, որը հանգեցրել է խաղային արտադրանքների ստուգումների եզրակացության տրամադրմանը,

դ) բացառությամբ անձը հաստատող փաստաթղթի գործողության ժամկետը լրանալու՝ խաղային ոլորտի լիազորված օպերատորին տեղեկացնի կազմակերպչի վերաբերյալ ցանկացած անցած, ներկա կամ ապագա փոփոխության մասին՝ այդ փոփոխության մասին տեղեկանալուց հետո 10 օրվա ընթացքում, որն ազդեցություն կգործի շահումով խաղերի կամ վիճակախաղերի կազմակերպչի լիցենզիա ստանալու հայտով ներկայացված փաստաթղթերի կամ հայտարարությունների վավերականության վրա,

ե) խաղային ոլորտի լիազորված օպերատորին կամ պետական այլ մարմիններին իրենց պարտականություններն օրենքին համապատասխան իրականացնելիս չխոչընդոտի կամ չձգձգի դրանց իրականացումը։

Հոդված 15.8. Խաղային արտադրանքների համապատասխանության սերտիֆիկատների տրամադրումը

1. Խաղային արտադրանքի համապատասխանությունը խաղային ոլորտը կարգավորող իրավական ակտերին պետք է հաստատվի ոլորտի լիազորված օպերատորի կամ անկախ փորձարկման լաբորատորիայի կողմից՝ նախքան այն շուկայում առաջարկելը։

2. Խաղային արտադրանքի՝ խաղային ոլորտը կարգավորող իրավական ակտերին համապատասխանության հաստատման ծախսը կրում է կազմակերպիչը, եթե շահագրգիռ կողմերի միջև համաձայնությամբ այլ բան նախատեված չէ։

3. Խաղային ոլորտը կարգավորող իրավական ակտերի համապատասխանության հաստատում է համարվում ոլորտի լիազորված օպերատորի կողմից հաստատված համապատասխանության սերտիֆիկատը, որի տրամադրման նպատակով կազմակերպչի կողմից հայտ ներկայացվելու դեպքում իրականացվում է խաղային արտադրանքների ստուգում։

4. Համապատասխանության սերտիֆիկատը կարող է տրամադրվել խաղային արտադրանքի ստուգման եզրակացության հիման վրա՝ թղթային կամ էլեկտրոնային եղանակով։

5. Համապատասխանության սերտիֆիկատը անկախ փորձարկման լաբորատորիայի կողմից տրված լինելու դեպքում խաղային ոլորտի լիազորված օպերատորին պետք է ներկայացվի շահումով խաղերի կամ վիճակախաղերի կազմակերպչի կողմից` առցանց պորտալի միջոցով։

6. Համապատասխանության յուրաքանչյուր սերտիֆիկատ պետք է ներառի՝

ա) փորձարկման այն լաբորատորիայի անվանումը, որը տրամադրել է համապատասխանության սերտիֆիկատը,

բ) փորձարկման լաբորատորիայի այն մարմնի կամ մարմինների անունը, որի (որոնց) կողմից իրականացվել է համապատասխանության սերտիֆիկատ տրամադրելուն հանգեցրած փորձարկումը,

գ) հերթական համար, որը եզակի է փորձարկման լաբորատորիայի կողմից տրամադրված ցանկացած համապատասխանության սերտիֆիկատի համար,

դ) հղում խաղային ոլորտը կարգավորող իրավական ակտերի յուրաքանչյուր կիրառելի պահանջին, որի մասով խաղային արտադրանքը փորձարկվել է,

ե) հղում յուրաքանչյուր այլ համապատասխանության սերտիֆիկատի, որի հիման վրա այն տրամադրվել է,

զ) փորձարկվող խաղային արտադրանքի անվանումը,

է) փորձարկվող խաղային արտադրանքի արտադրողը,

ը) խաղային արտադրանքի փորձարկումն իրականացնող պատասխանատու կամ դրա նկատմամբ վերահսկողություն ունեցող ֆիզիկական անձի ստորագրությունը,

թ) սերտիֆիկատի տրամադրման ամսաթիվը, ընդ որում սերտիֆիկատը պետք է տրամադրվի հայտը խաղային ոլորտի լիազորված օպերատորին ներկայացնելու օրվանից ոչ ուշ, քան մեկ ամսվա ընթացքում:

7. Յուրաքանչյուր համապատասխանության սերտիֆիկատ վավեր է ոլորտի լիազորված օպերատորի հաստատման ամսաթվից սկսած` տասներկու ամսով։

9. Համապատասխանության սերտիֆիկատը անվավեր է ճանաչվում ոլորտի լիազորված օպերատորի կողմից, եթե․

ա) համապատասխանության սերտիֆիկատը տրամադրվել է մեկ այլ համապատասխանության սերտիֆիկատի հիման վրա, որը ճանաչվել է անվավեր․

.բ) Խաղային արտադրանքում որևէ էական փոփոխություն կամ լրացում է կատարվել․

գ) խաղային ոլորտի լիազորված օպերատորը հիմնավոր ապացույցների է տիրապետում, որ համապատասխանության սերտիֆիկատը չի տրամադրվել խաղային ոլորտը կարգավորող օրենքներով և կարգավորումներով սահմանված չափորոշիչներին համապատասխան։

դ) այն տրամադրած անկախ փորձարկման լաբորատորիան խաղային ոլորտի լիազորված օպերատորի կողմից չի ճանաչվել սերտիֆիկացման օրվա դրությամբ։

Հոդված 15.9. Խաղային արտադրանքի ստուգումը

1. Խաղային արտադրանքները ստուգվում են ոլորտի լիազորված օպերատորի կողմից՝ խաղային ոլորտը կարգավորող իրավական ակտերին համապատասխանությունը հաստատելու նպատակով:

2. Իրականացվող ստուգման հետ կապված ծախսերը կրում է կազմակերպիչը։

3. Ստուգումը պետք է իրականացվի ոլորտի լիազորված օպերատորի փորձարկման լաբորատորիայի կամ անկախ փորձարկման լաբորատորիայի կողմից, իսկ ստուգման արդյունքները պետք է գրառվեն եզրակացության մեջ։

4. Խաղային արտադրանքի ստուգումը անկախ փորձարկման լաբորատորիայի կողմից իրականացվելու դեպքում ստուգման եզրակացությունը խաղային ոլորտի լիազորված օպերատորին պետք է ներկայացվի շահումով խաղերի կամ վիճակախաղերի կազմակերպչի կողմից` առցանց պորտալի միջոցով` [կայքի հասցեով]։

5. Խաղային արտադրանքի ստուգման եզրակացությունը պետք է ներառի՝

ա) այն կազմող անկախ փորձարկման լաբորատորիայի անունը,

բ) եզակի հերթական համար,

գ) հղում խաղային ոլորտը կարգավորող օրենքների և կարգավորումների յուրաքանչյուր այն պահանջին, որի մասով խաղային արտադրանքը ենթարկվել է ստուգման,

դ) ստուգումն իրականացնելու համար պատասխանատու կամ դրա նկատմամբ վերահսկողություն ունեցող ֆիզիկական անձի ստորագրությունը՝

ե) այն 12-ամսյա ժամկետը, որն ընդգրկված է Խաղային արտադրանքի ստուգման եզրակացության մեջ,

զ) ստուգումն ավարտելու ամսաթիվը։

6. Ստուգման եզրակացությունը խաղային ոլորտի լիազորված օպերատորի կողմից ընդունվելու դեպքում՝ հաստատվում և ներկայացվում է կազմակերպչին։ Եզրակացությունը չի ընդունվում, եթե խաղային ոլորտի լիազորված օպերատորն ապացուցում է, որ այն ունի ողջամիտ հիմքեր կարծելու, որ շահումով խաղերի կամ վիճակախաղերի կազմակերպչի՝ խաղային արտադրանքների համապատասխանությունը խաղային ոլորտը կարգավորող օրենքներին և կարգավորումներին հաստատելու համար իրականացվող ստուգումը չի իրականացվել խաղային ոլորտը կարգավորող օրենքներով և կարգավորումներով սահմանված չափորոշիչներին համապատասխան։ Եզրակացությունը, չընդունելու մասին հիմնավորմամբ, ներկայացվում է կազմակերպչին։

Հոդված 15.10. Խաղային արտադրանքները մոնիտորինգային կենտրոնին միացումը

1. Մոնիտորինգային կենտրոնին խաղային արտադրանքների միացումն իրականացվում է համաձայն կազմակերպչի կողմից խաղային ոլորտի լիազորված օպերատորի կողմից հսատատված ձևով հայտի, դրան կցելով.

ա) մոնիտորինգային կենտրոնին միացվող խաղային արտադրանքների ցանկը,

բ) դրանց համապատասխանության սերտիֆիկատները,

գ) տեղեկություններ կազմակերպչի վերաբերյալ,

դ) ինտերակտիվ խաղային հարթակների դեպքում նաև` դոմենային անվան գրանցման պայմանագրի պատճեն,

ե) տեղեկություններ խաղային հարթակի, ապարատա-ծրագրային միջոցների ֆիզիկական տեղակայման վայրի մասին,

զ) շահումով խաղերի կամ վիճակախաղերի կազմակերպման գործունեության լիցենզիա:

2. Մոնիտորինգային կենտրոնին խաղային արտադրանքերի միացման հայտը համապատասխան հիմնավորմամբ մերժվում է, եթե.

ա) հայտատուն չունի շահումով կամ վիճակախաղերի գործունեության կազմակերպման լիցենզիա,

բ) ներկայացված փաստաթղթերում առկա են ոչ լիարժեք, թերի կամ իրականությանը չհամապատասխանող տվյալներ մոնիտորինգային կենտրոնին միացվող խաղային արտադրանքների վերաբերյալ:

3. Խաղային արտադրանքների անջատումը մոնիտորինգային կենտրոնից տեղի է ունենում.

ա) կազմակերպչի գրավոր դիմումի համաձայն,

բ) ներկայացված փաստաթղթերի և սարքավորման իրական պարամետրերի միջև անհամապատասխանության հայտնաբերման դեպքում,

գ) շահումով խաղերի կամ վիճակախաղերի գործունեության կազմակերպման լիցենզիայի դադարեցման դեպքում:»,

**Հոդված 19.** Սույն օրենքն ուժի մեջ է մտնում պաշտոնական հրապարակման օրվանից վեց ամիս հետո: